Polis Australia temui mayat penjaga pokok ganja warganegara Malaysia
Oleh KOSMO!

4 April 2022, 3:26 pm
CANBERRA – Polis Australia menemui mayat seorang lelaki warganegara Malaysia di sebuah hartanah di  pedalaman negeri  New South Wales, lapor portal berita MailOnline semalam.
Mangsa sebelum ini dilaporkan hilang dan disyaki telah dibunuh.
Mayat Jacky Chong Kai Wong, 24, ditemui lima hari selepas polis menangkap tiga lelaki lain yang disyaki terlibat dengan kematiannya.
Jacky yang berpindah ke Sydney pada 2016,  dipercayai dibunuh lebih setahun lalu selepas terlibat dengan sebuah kartel dadah.
Pencarian mayat Jackie di sebuah hartanah di  Killongbutta, kira-kira 40 kilometer ke  barat laut Bathurst,  dilancarkan oleh pasukan detektif Strike Force Heighway  pada Selasa lalu. Mayatnya ditemui petang semalam.
“Mayat mangsa akan dihantar untuk menjalani pemeriksaan forensik dan analisis lanjut termasuk ujian asid deoksiribonukleik (DNA).

“Meskipun mayat tersebut masih belum dikenal pasti secara rasmi, kami percaya ia adalah Jacky,” demikian menurut kenyataan polis.
Jacky berada di Australia menggunakan visa pelancongan. – Polis New South Wales
Jacky dilaporkan berada di Australia menggunakan visa pelancongan namun,  dia dipercayai bekerja sebagai penjaga tanaman ganja untuk  sebuah kumpulan penjenayah Asia Tenggara yang menanam pokok dadah itu bagi tujuan komersial.
“Kami sudah mengetahui bahawa Jacky bekerja untuk perusahaan milik kumpulan penjenayah yang terlibat dengan penanaman ganja di New South Wales ketika dia disyaki dibunuh,” kata Komander Skuad Dadah dan Senjata Api, Superitendan Detektif John Watson minggu lalu.
Kumpulan penjenayah tersebut  menyasarkan golongan muda dengan janji bayaran lumayan. Mereka kemudian diarah untuk  menjaga pokok ganja di beberapa lokasi di  kawasan pedalaman Australia.
Tambah polis, Jacky menjaga sehingga 1,000 batang pokok ganja di lokasi dia ditemui.
Dalam pada itu, polis menyerbu sebuah rumah di Sydney minggu lalu dan menahan tiga lelaki yang dipercayai terlibat dalam pembunuhan tersebut.
Mereka akan didakwa di mahkamah atas tuduhan membunuh Jacky yang dilakukan antara 25 Disember 2020 hingga 8 Januari 2021. – AGENSI


Mengaku salah jual media player TX tidak diperakui SKMM
Oleh NUZULSHAM SHAMSUDDIN

4 April 2022, 2:36 pm
PETALING JAYA – Sebuah syarikat dan pengarahnya mengaku bersalah di Mahkamah Sesyen di sini hari ini atas empat pertuduhan memiliki dan menjual Media Player TX yang tidak diperakui Suruhanjaya Komunikasi dan Multimedia (SKMM) dua tahun lalu.
Syarikat itu LC Marketing Network Media Sdn. Bhd. dan pengarahnya, Chen Kaiyi, 37, selaku Orang Kena Saman (OKS) membuat pengakuan bersalah itu selepas keempat-empat pertuduhan dibacakan terhadapnya di hadapan Hakim Jamaludin Mat.
Bagaimanapun mahkamah menetapkan 26 April ini bagi fakta hukuman dan jatuh hukum.
Mengikut semua pertuduhan syaraikat itu dan pengarahnya didakwa telah ada milikannya dan menjual kelengkapan komunikasi yang tidak diperakui oleh Peraturan-peraturan Komunikasi dan Multimedia (Standard Teknik) 2000 iaitu dua  unit Wireless Media Player masing-masing jenama TX3 model TX3 mini-L dan TX6 model TX6H.
Kesemua kesalahan didakwa dilakukan di sebuah kedai menjual komputer Seksyen 14 di sini pukul 12.57 tengahari pada 26 Jun 2020 dan pukul 11 pagi pada 4 Mei 2021 yang didakwa di bawah Peraturan 16 (1)(b) Peraturan-peraturan Komunikasi dan Multimedia (Standard Teknik) 2000 yang dibaca bersama Peraturan 16 (3) Peraturan-peraturan sama yang boleh dihukum di bawah Peraturan 37 Peraturan-peraturan saman.
Hukuman bagi seksyen itu memperuntukkan hukuman denda maksimum RM100,000 atau penjara maksimum enam bulan atau kedua-duanya jika sabit kesalahan.

Dalam proisiding hari ini pendakwaan dikendalikan Pegawai Pendakwa dari SKMM Malaysia, Nur Nazhzilah Mohammad Hashim manakala syarikat itu dan OKS pula diwakili peguam Jay Moy Wei Juin. -KOSMO! ONLINE


‘Jangan nafi hak kami imarah surau’
Oleh ISKANDAR SHAH MOHAMED

4 April 2022, 3:12 pm
KUALA SELANGOR – Jawatankuasa Surau Avenham Garden Eco Grandeur, Puncak Alam di sini kesal dengan tindakan pihak tertentu yang didakwa menafikan hak mereka untuk mengimarahkan surau di perumahan elit itu.
Isu itu timbul apabila stor berdekatan surau berkenaan dikunci secara tiba-tiba hingga menyukarkan aktiviti pengimarahan sempena Ramadan seperti berbuka puasa dan moreh.
Pengerusi Jawatankuasa surau itu, Hafiz Roslan berkata, ia disedari jemaah yang melihat notis pengosongan oleh Badan Pengurusan Bersama (JMB) ditampal di stor berkenaan, Khamis lalu.
Katanya, pihaknya kemudian terkejut mendapati stor itu dikunci dengan mangga baharu pada keesokkan harinya.
“Kami terkilan kerana tindakan itu menyulitkan aktiviti keagamaan dan imarah kepada lebih 300 penduduk Islam di taman ini terutama ketika Ramadan.
“Stor di kawasan premis surau itu sudah lama digunakan untuk menyimpan pelbagai barangan seperti tikar, kerusi, meja, pinggan mangkuk dan barang kelengkapan jenazah,” katanya ketika ditemui di surau itu, hari ini.

Jelas Hafiz, pihaknya kini terpaksa mengeluarkan dana bagi membeli barangan untuk keperluan jemaah selepas solat tarawih.
“Saya kecewa kerana Kebenaran Merancang (KM) jelas menyatakan bahawa kawasan perumahan yang mempunyai 500 unit di sesebuah perumahan mesti dibina kemudahan surau 0.2 hektar,” katanya yang membuat laporan berhubung isu itu di Balai Polis Saujana Utama.
Bagi Imam surau itu, Abu Bakar Abd. Ghani, 59, isu berkenaan tidak seharusnya timbul terutama ketika umat Islam mahu meraikan Ramadan dengan sempurna.
Sementara itu, wakil JMB Avenham Garden ketika ditemui enggan mengulas lanjut mengenai isu berkenaan. -KOSMO! ONLINE


Kes rasuah Rosmah berjaya timbulkan keraguan
Oleh NUZULSHAM SHAMSUDDIN

4 April 2022, 3:18 pm
KUALA LUMPUR – Meskipun Datuk Seri Najib Tun Razak tidak dipanggil memberi keterangan sebagai saksi pembelaan, pihak pembelaan dalam kes rasuah Datin Seri Rosmah Mansor tetap berjaya menimbulkan keraguan munasabah terhadap semua pertuduhan itu.
Berdasarkan dokumen yang diperoleh, dalam hujahannya bertulisnya, pasukan pembelaan berkata ia memilih untuk tidak memanggil Najib sebagai saksi pembelaan kerana keterangannya hanya bersifat menyokong.
“Kami dengan hormatnya mengemukakan bahawa adalah menjadi hak pembelaan untuk memanggil saksi yang ditawarkan, Najib sebagai saksi untuk memberi keterangan di hadapan mahkamah.
“Bagaimanapun, pada 10 Januari lalu, peguam bela, Datuk Jagjit Singh telah memaklumkan kepada mahkamah untuk memutuskan menyusun semula strategi selepas membincangkan merit memanggil Najib dan memilih untuk tidak memanggilnya kerana buktinya hanyalah bersifat menyokong,” ujar pihak pembelaan itu.
Menurut hujahan itu lagi, Ketua Pendakwa Raya Datuk Seri Gopal Sri Ram berkata, pihak pendakwaan tidak mempunyai isu dengan keputusan pihak pembelaan untuk tidak memanggil Najib kerana ia adalah prerogatif pembelaan untuk berbuat demikian.
Sementara itu, dalam hujahan di akhir kes pembelaan, pihak pembelaan berkata pihak pendakwaan gagal mengemukakan bukti bahawa Rosmah sememangnya telah meminta dan menerima sebarang suapan daripada pengarah urusan Jepak Holdings Sdn. Bhd. Saidi Abang Samsudin.

“Oleh itu, jelas bahawa tuduhan dan pertuduhan terhadap tertuduh adalah remeh dan dilakukan dengan tujuan semata-mata untuk menjadikan tertuduh sebagai kambing hitam,” kata hujahan bertulis yang difailkan pada 29 Mac lalu di Mahkamah Tinggi di sini.
Mengikut pertuduhan pertama, Rosmah didakwa meminta suapan untuk dirinya sendiri RM187.5 juta, yang dibuat melalui bekas pegawai khasnya Datuk Rizal Mansor, iaitu 15 peratus nilai kontrak daripada bekas Pengarah Urusan Jepak Holdings Sdn. Bhd, Saidi Abang Samsudin.
Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan.
Bagi pertuduhan kedua, beliau didakwa menerima rasuah berjumlah RM1.5 juta daripada Saidi sebagai upah membantu Jepak Holdings mendapatkan projek itu di No. 11, Jalan Langgak Duta, Taman Duta , pada 7 September 2017.
Bagi pertuduhan ketiga, Rosmah didakwa menerima suapan RM5 juta daripada Saidi menerusi Rizal kerana membantu Jepak Holdings mendapatkan projek serupa di tempat yang sama di Jalan Langgak Duta. -KOSMO! ONLINE


Lelaki Bangladesh kurang siuman ditangkap ceroboh tadika
Oleh MOHD YUNUS YAKKUB

4 April 2022, 2:59 pm
KUALA LANGAT – Seorang lelaki warga Bangladesh dipercayai tidak siuman diberkas semalam selepas menceroboh masuk sebuah tadika di Telok Panglima Garang, di sini baru-baru ini.
Penahanan suspek berusia 23 tahun yang tidak bekerja itu dilakukan pukul 10.30 malam di sekitar Taman Pahlawan Telok Panglima Garang.
Ketua Polis Daerah Kuala Langat, Superintendan Ahmad Ridhwan Mohd. [email protected] berkata, pihaknya terdahulu menerima laporan daripada guru wanita tadika berusia 38 tahun berhubung kejadian tersebut pada 7.50 pagi, Jumaat lalu.
Katanya, berdasarkan siasatan mendapati seorang lelaki warga asing telah menceroboh masuk ke dalam tadika dengan alasan mahu memberikan roti kepada anaknya.
Guru tadika pada awalnya memaklumkan ibu bapa tidak dibenarkan masuk.
“Suspek bagaimanapun telah bertindak merampas topi keledar pelajar yang dipegang oleh guru, seterusnya meluru masuk ke dalam kelas.

“Beberapa bapa kepada anak-anak di tadika tersebut yang menyedari kejadian itu telah bertindak menangkap suspek. Namun melepaskan kembali selepas menyedari suspek tidak siuman,” katanya dalam kenyataan hari ini.
Ahmad Ridhwan menambah, hasil siasatan mendapati suspek tidak mengeluarkan kata-kata ugutan dan tidak mendatangkan kecederaan kepada sesiapa.
Jelasnya, pihak tadika juga tidak menerima pelajar warga asing.
“Suspek tersebut gagal memberikan dokumen pengenalan diri kepada pihak polis semasa tangkapan dilakukan,” katanya,
Ujarnya, hasil soal siasat awal mendapati suspek disyaki mempunyai masalah kesihatan mental dan kini direman selama empat hari bagi membantu siasatan mengikut Seksyen 448 Kanun Keseksaan.
Terdahulu, insiden kejadian itu tular menerusi sebuah video berdurasi satu minit di laman Facebook. -KOSMO!ONLINE


Iklan kurma versi ‘ais kosong’ buat ramai terliur
Oleh KOSMO!

4 April 2022, 3:24 pm
PETALING JAYA – Tindakan seorang pengguna mengiklankan semula situasi sebuah iklan kurma yang popular di negara ini dengan menggantikan ‘ais kosong’ telah berjaya membuat ramai ‘terliur’.
Menerusi perkongsian Shafiq di media sosial, kelihatan dia sedang merakam sebuah video secawan air kosong yang berisi ais batu sehingga menggiurkan penonton yang lain.
Namun, apa yang menarik perhatian apabila dia mengajuk suara latar iklan sebuah jenama kurma sebagai tanda untuk mengusik orang ramai pada bulan puasa.
Tambah pula, skrip yang digunakan sama seperti iklan tersebut cuma ditukarkan bahan promosi iaitu ‘ais kosong’.
“Keenakan ais kosong dari peti sejuk, ais kosong.
“Melegakan tekak, ais kosong,” ujarnya.

Sehingga kini, video tersebut berjaya meraih lebih 1.3 juta tontonan dan rata-rata pengguna lain terhibur mendengar iklan ciptaannya itu.
“Sebab itu malas buka sosial media bulan puasa ini, mesti ada yang menyakitkan hati, alahai, ais kosong macam ini la benda paling terliur sekarang ini,” komen seorang pengguna.
“Keluar masa orang puasa ini bang, memang nak kena orang ini, kuatkan iman aku ya Allah,” kata pengguna yang lain. – KOSMO! ONLINE


Lelaki maut motosikal terbabas
Oleh NOR AZIAH MAT NOH

5 April 2022, 9:36 pm
HULU SELANGOR – Seorang lelaki maut apabila motosikal yang ditunggang terbabas dalam kemalangan di kilometer 34 Jalan Kuala Lumpur menghala ke Ipoh, Serendah, di sini petang tadi.
Ketua Polis Daerah Hulu Selangor, Superintendan Arsad Kamaruddin berkata, kemalangan itu dipercayai berlaku pada pukul 4.15 petang.
“Mangsa merupakan seorang lelaki berusia 38 tahun menunggang motosikal jenis Yamaha 135LC menghala ke Batang Kali sebelum hilang kawalan dan terbabas di lokasi kejadian.
“Lelaki terbabit disahkan mati di tempat kejadian dan telah dihantar ke Hospital Kuala Kubu Bharu bagi tujuan bedah siasat,” katanya dalam satu kenyataan hari ini.
Menurut Arsad, kes disiasat di bawah Seksyen 41 (1) Akta Pengangkutan Jalan 1987 kerana menyebabkan kematian disebabkan memandu dengan melulu atau membahayakan.
Jelasnya, orang ramai yang mempunyai maklumat berhubung kemalangan tersebut diminta untuk menyalurkan kepada pihak polis bagi membolehkan tindakan lanjut diambil. – KOSMO! ONLINE


80 ruang solat di Masjidil Haram dibuka sepanjang Ramadan
Oleh KOSMO!

5 April 2022, 8:30 pm
RIYADH – Presiden Ketua Umum Hal Ehwal Dua Masjid Suci, Sheikh Abdulrahman Al-Sudais menyatakan bahawa 80 ruang solat dibuka untuk menerima kunjungan jemaah sepanjang Ramadan tahun ini, lapor akhbar Saudi Gazette semalam.
Beberapa pintu di bahagian pembesaran Masjidil Haram kali ketiga oleh Arab Saudi itu telah dibuka untuk membolehkan kelancaran proses keluar masuk jemaah semasa bulan Ramadan.
Pintu-pintu tersebut adalah Pintu Raja Abdullah (No. 100), pintu 104, 106, 112, 173, 175, 176 di sebelah utara, pintu 114, 116, 119, 121, 123 di sebelah barat dan pintu 162, 165, 169 di sebelah timur.
Ketua Pengarah Pembesaran Masjidil Haram Bahagian Utara, Walid Al-Masudi memaklumkan bahawa pintu-pintu yang dinyatakan itu akan memudahkan akses jemaah ke ruang solat tingkat bawah dan tingkat satu serta tingkat mezanin pertama dan kedua.
Kesemuanya mewakili 95 peratus kapasiti bangunan yang boleh menampung 300,000 jemaah itu. Jika semua kawasan solat dalaman penuh, halaman utara berkapasiti 280,000 jemaah selain halaman barat bersebelahan dengan bangunan itu juga boleh digunakan.
Sementara itu, perkhidmatan dalam talian memainkan peranan utama dalam memudahkan akses jemaah ke dua Masjid Suci sebagai sebahagian daripada pelan operasi Ramadan.

Perkhidmatan ‘status ruang solat di Masjid Nabawi’ juga tersedia dalam Bahasa Arab, Inggeris dan Urdu. Ia dianggap antara perkhidmatan teknologi yang baru diperkenalkan.
Perkhidmatan itu membolehkan pengunjung masjid mengetahui kadar penghunian sama ada penuh atau sebaliknya sebelum pergi ke sana.
Perkhidmatan itu menunjukkan penerima status penghunian di kawasan solat dengan empat warna iaitu ‘tersedia’, ‘hampir penuh’, ‘penuh’, atau ‘tidak tersedia’. – Agensi


Biden mahu Putin dibicarakan kerana jenayah perang
Oleh KOSMO!

5 April 2022, 8:00 pm
WASHINGTON – Presiden Amerika Syarikat (AS), Joe Biden menyatakan bahawa pemimpin Rusia, Vladimir Putin mesti berdepan perbicaraan jenayah perang susulan dakwaan kekejaman tentera Rusia di bandar-bandar sekitar Kiev, lapor akhbar The Sun semalam.
Biden menggelar Putin sebagai ‘penjenayah perang’ dan mahu beliau berdepan ‘perbicaraan jenayah perang’ berhubung dakwaan pembunuhan beramai-ramai di Bucha.
Tentera Rusia didakwa melakukan kekejaman di bandar Bucha, pinggir Kiev selepas berpuluh-puluh mayat ditemui di jalanan dengan ada yang ditembak dari jarak dekat, manakala tangan mereka pula diikat.
Setiausaha Luar Britain, Elizabeth Marry Truss berkata, Rusia mesti digantung keanggotaannya dalam Majlis Hak Asasi Manusia Pertubuhan Bangsa-Bangsa Bersatu (PBB) memandangkan adanya ‘bukti kukuh mengenai jenayah perang’ yang dilakukan oleh Kremlin.
Presiden Ukraine, Volodymyr Zelenskyy ketika melawat Bucha semalam berkata, serangan ke atas bandar itu adalah jenayah perang dan akan diiktiraf oleh dunia sebagai pembunuhan beramai-ramai.
Imej satelit bandar kecil Bucha memaparkan parit sepanjang 13.7 meter digali di kawasan gereja yang dikenal pasti sebagai sebuah kubur besar, demikian menurut syarikat teknologi angkasa lepas AS, Maxar.

“Liputan terbaharu pada 31 Mac lalu menunjukkan tapak kubur dengan parit sepanjang 13.7 meter digali di bahagian barat daya sebuah gereja,’’ kata syarikat itu dalam satu kenyataan.
Kremlin bagaimanapun menafikan dakwaan Ukraine bahawa ratusan orang awam dibunuh oleh tentera Rusia di Bucha.
Rusia mendakwa bahawa kebanyakan video dan gambar yang disebarkan oleh Ukraine sebagai ‘jenayah perang’ itu sebenarnya adalah satu ‘provokasi’. – Agensi


Tiga premis dikompaun dalam Ops Pantau di Selangor
Oleh ABDUL RAZAK IDRIS

5 April 2022, 8:13 pm
SHAH ALAM – Tiga buah premis dikesan melakukan kesalahan penandaan harga dan penggunaan alat timbang dan sukat sepanjang Ops Pantau bermula semalam.
Pengarah Perdagangan Dalam Negeri dan Hal Ehwal Pengguna Selangor, Muhamad Zikril Azan Abdullah berkata, ketiga-tiga premis tersebut juga telah dikompaun tanpa sebarang penawaran oleh pihaknya.
Katanya, nilai keseluruhan kompaun yang dikutip adalah berjumlah RM700.
“Pemeriksaan pada tiga premis itu mendapati menggunakan alat timbang dan sukat yang telah tamat tempoh tentusahan.
“Selain itu, juga didapati gagal mempamerkan tanda harga pada barangan jenis sayuran,” katanya dalam kenyataan hari ini.
Beliau memberitahu, sepanjang Ops Pantau itu juga pihaknya telah memeriksa 309 premis perniagaan di sekitar Selangor.

Tambah Muhamad Zikril, peniaga di Selangor dinasihatkan kekal memberikan kerjasama untuk konsisten mematuhi keperluan di bawah Ops Pantau ini.
“Pemfokusan dilakukan kepada harga dan bekalan barang yang menjadi tumpuan rakyat pada bulan Ramadan seperti gula, ayam, telur ayam, minyak masak, tepung gandum, beras, barang basah, sayur-sayuran dan barang untuk membuat kuih muih.
“Premis jualan Bazar Ramadan turut akan dipantau dari segi pematuhan penandaan harga,” jelasnya. -KOSMO! ONLINE


Kemalangan gara-gara langgar arahan pengawal trafik
Oleh KOSMO!

5 April 2022, 7:30 pm
JAKARTA – Sebuah klip video yang mendapat perhatian netizen di media sosial Indonesia memaparkan senario seorang penunggang motosikal kemalangan selepas melanggar arahan pengawal trafik, lapor laman berita Suara.com.
Video yang dirakam sistem televisyen litar tertutup (CCTV) itu dimuat naik dalam akaun Instagram bernama @memomedsos.
Kelihatan dua pengawal trafik sedang mengawal lalu lintas di sebatang jalan. Seorang daripada mereka memberikan isyarat agar kenderaan di sebelah kanan lalu dahulu.
Seorang penunggang motosikal berwarna putih kemudian tiba di simpang jalan berkenaan dengan pengawal trafik bertopi biru itu memberi isyarat agar dia berhenti.
Bagaimanapun, penunggang motosikal itu tidak mengendahkan isyarat berkenaan lalu cuba melintas.
Penunggang lain yang datang dari arah kanan tidak sempat membrek motosikalnya lalu bertembung dengan motosikal putih tersebut. Mereka kemudian terjatuh dan motosikal itu mengalami sedikit kerosakan.

Video itu mendapat perhatian netizen di ruang komen.
“Saya geram dengan orang yang nak belok tapi tengok ke kiri, bukan ke kanan,’’ tulis seorang netizen.
“Motor putih itu salah, pengawal trafik jelas memberi isyarat,’’ komen netizen lain. – Agensi


Warga emas maut basikal dilanggar ketika melintas jalan
Oleh MASTURAH SURADI

5 April 2022, 9:32 pm
MERSING – Seorang warga emas maut selepas basikal ditunggang dipercayai dilanggar sebuah motosikal ketika sedang melintas jalan petang tadi.
Ketua Polis Daerah Mersing, Superintendan Cyril Edrward Nuing berkata, Bahagian Siasatan dan Trafik Ibu Pejabat Polis Daerah (IPD) Mersing telah menerima laporan dari waris si mati menyatakan terdapat kes kemalangan maut berkenaan pada pukul 1.32 petang.
Katanya, kejadian melibatkan sebuah basikal ditunggang seorang warga emas lelaki tempatan dengan sebuah motosikal ditunggang seorang lelaki tempatan berumur 50-an.
“Dalam kejadian ini dipercayai motosikal yang ditunggang dari arah Endau menghala ke Mersing telah terlanggar basikal yang dipercayai sedang ditunggang melintas jalan.
“Akibat perlanggaran tersebut menyebabkan penunggang basikal tersebut bernama Chu Sot Ching warga emas lelaki tempatan yang tinggal di Endau berusia 87 tahun telah telah meninggal dunia di Unit Kecemasan Hospital Mersing semasa menerima rawatan.
“Mayat mangsa telah dirujuk ke Unit Forensik Hospital Mersing bagi tujuan bedah siasat bagi mengetahui punca kematian,”katanya dalam kenyataan hari ini.

Justeru itu pihak polis memohon kerjasama orang awam yang menyaksikan kemalangan tersebut agar tampil memberi keterangan dan maklumat ke balai polis berdekatan atau menghubungi Pegawai Penyiasat Inspektor Mohd Azizam Alias di talian 012-7766640.
Katanya, kes disiasat di bawah Seksyen 41(1) Akta Pengangkutan Jalan 1987 kerana memandu secara cuai dan menyebabkan kematian. -KOSMO! ONLINE


Tiada kompromi buat peniaga bazar mulai esok
Oleh HARRITH HISHAM

5 April 2022, 9:14 pm
KUALA LUMPUR – Penguat kuasa tidak akan berkompromi terhadap peniaga bazar Ramadan yang melanggar etika perniagaan termasuk mengaut keuntungan secara berlebihan bermula esok.
Pengarah Kementerian Perdagangan Dalam Negeri Dan Hal Ehwal Pengguna (KPDNHEP) Wilayah Persekutuan Kuala Lumpur, Ariffin Samsudin berkata, pemeriksaan akan dilakukan secara bergerak bagi memantau harga makanan di bazar Ramadan.
“Untuk sehari dua ini pemantauan lebih kepada advokasi. Bagi yang mana tiada tanda harga kita letakkan tanda harga, pemakaian apron, teguran kebersihan dan sebagainya.
“Bagaimanapun, bermula esok, kita tidak akan berkompromi dengan mana-mana peniaga yang melanggar etika perniagaan,” katanya.
Beliau berkata demikian kepada pemberita selepas membuat tinjauan dan pemeriksaan menerusi Ops Pantau Bazar Ramadan di Jalan Raja Alang Kampung Baru, di sini hari ini.
Ariffin berkata, pihaknya akan memastikan kesemua peniaga bazar meletakkan tanda harga secara terperinci bagi mengelakkan pertikaian antara penjual dan pembeli.

Menurutnya, setakat ini, pihak KPDNHEP tidak menerima sebarang laporan atau aduan daripada pengguna mahupun mengeluarkan kompoun kepada peniaga.
“Justeru, orang ramai digalakkan untuk menghubungi kami bagi membuat aduan dan laporan mengenai peniaga yang melanggar etika perniagaan,” ujarnya.
Tambahnya, seramai lebih 15 penguat kuasa ditugaskan di Bazar Ramadan Kampung Baru dan secara keseluruhan terdapat seramai 98 orang di seluruh Kuala Lumpur setiap hari.
Selain itu, seramai 89 pegawai pemantauan harga (PPH) juga ditugaskan di 50 lokasi bazar Ramadan sekitar Kuala Lumpur.
Turut hadir sama ketika tinjauan, Menteri Wilayah Persekutuan, Datuk Seri Dr. Seri Shahidan Kassim.
Shahidan berkata, pengunjung masih perlu mematuhi prosedur operasi standard (SOP) dengan memakai pelitup muka serta mengamalkan penjarakan sosial. – KOSMO! ONLINE


Rangka Jacky ditemui di Australia, disyaki dibunuh lebih setahun lalu
5 April 2022, 9:19 pm
PETALING JAYA – Polis Diraja Malaysia (PDRM) mengesahkan laporan media tempatan berhubung seorang warganegara Malaysia mati dibunuh di Australia adalah benar.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, pada 3 April lalu, pihak berkuasa Australia telah menemui satu rangka manusia di New South Wales yang disyaki telah dibunuh lebih setahun yang lalu.
“Hasil semakan mendapati lelaki berkenaan dipercayai warganegara Malaysia berumur 25 tahun dan berasal dari Sarawak.
“Mangsa dipercayai telah memasuki Australia pada bulan November 2016 dengan menggunakan visa pelancong dan ditawarkan sebagai pekerja ladang oleh satu sindiket warga asing yang disyaki terlibat dengan dadah,” ujarnya dalam kenyataan sebentar tadi.
Menurutnya, siasatan lanjut masih diteruskan oleh pihak berkuasa Australia dan sebarang perkembangan siasatan akan dimaklumkan kepada PDRM untuk tindakan lanjut.
Justeru itu, tegas beliau, PDRM menyeru keada semua pihak supaya tidak membuat sebarang spekulasi bagi mengelak timbul sebarang kekeliruan kepada masyarakat.

Terdahulu, media tempatan melaporkan, polis Australia menemui mayat lelaki dipercayai warga Malaysia di kawasan pedalaman di barat laut Bathurst di New South Wales (NSW), kelmarin.
Mayat disyaki Jacky Chong Kai Wong itu dijumpai kira-kira pukul 3.30 petang selepas penyiasat memulakan pencarian di sebuah kawasan luar bandar di Killongbutta.
Jacky dipercayai mati dibunuh dengan kejam antara 25 Disember 2020 dan 8 Januari 2021 selepas berlaku salah faham dengan kartel dadah di mana dia bekerja sebagai ‘penjaga’ kira-kira 1,000 batang pokok ganja.
Portal 9news melaporkan, pihak berkuasa memaklumkan mayat itu akan menjalani pemeriksaan forensik dan proses pengecaman menerusi ujian asid deoksiribonukleik (DNA) bagi mengesahkan identitinya. – KOSMO! ONLINE


UFO kejar kapal perang AS
Oleh KOSMO!

5 April 2022, 9:00 pm
WASHINGTON – Anak-anak kapal di atas kapal perang Tentera Laut Amerika Syarikat (AS), USS Kearsage mendakwa bahawa mereka dikejar oleh dua bola cahaya sebesar kereta yang tidak terjejas oleh serangan senjata antidron, lapor akhbar Daily Star semalam.
Menurut mereka, pertembungan dengan bola cahaya yang dianggap sebagai objek terbang tidak dikenali (UFO) itu berlaku ketika USS Kearsage sedang menyertai latihan perang di luar pantai timur AS.
Pembuat filem dokumentari, Dave C. Beaty buat pertama kalinya mendedahkan penampakan yang membimbangkan pada Oktober 2021 itu.
Bola cahaya itu dikatakan berada pada jarak hampir 61 meter di atas permukaan laut dan sekitar 804.7 meter di belakang kapal perang itu.
Dua bola cahaya itu mula dikesan oleh kru kapal tetapi mereka gagal ‘mengunci’ sasaran untuk melepaskan tembakan menggunakan senjata anti dron.
Serangan senjata anti dron yang dilancarkan terhadap dua bola cahaya itu juga tidak berhasil.

Objek misteri itu didakwa melakukan gerakan layangan pantas ketika mengekori di belakang kapal berkenaan.
Seorang kru kapal memberi arahan menerusi radio bahawa objek misteri itu ‘bukan milik tentera AS’.
Dalam situasi lain, seorang pemerhati UFO telah memaklumkan detik luar biasa apabila dia mendakwa berhadapan dengan makhluk asing yang mencekik lehernya. – Agensi


Mayat lelaki terapung dekat air terjun
Oleh ASLIZA MUSA

5 April 2022, 9:24 pm
TAPAH – Mayat seorang lelaki ditemui terapung di kawasan rekreasi Air Terjun Lubok Degong, Kampung Chang, Bidor di sini hari ini.
Mangsa, Teng Son Min, 59, dijumpai orang awam sekitar pukul 3 petang dalam keadaan tidak sedarkan diri di bawah jambatan besi.
Ketua Polis Daerah Tapah, Superintendan Wan Azharuddin Wan Ismail berkata, saksi menjumpai mayat tersebut ketika dia mahu mandi di air terjun berkenaan.
“Ketika ditemui mangsa masih lengkap berpakaian dan terapung di kawasan lubuk ketiga di bawah jambatan besi.
“Sepasang selipar disyaki milik mangsa ditemui di atas jambatan besi dalam keadaan rapi,” katanya di sini.
Mayat mangsa dihantar ke Hospital Tapah manakala setakat ini kes diklasifikasikan sebagai mati mengejut. – KOSMO! ONLINE


Kanak-kanak positif Covid-19 di Shanghai diasingkan daripada ibu bapa
Oleh Kosmo

5 April 2022, 7:00 pm
BEIJING – Pihak berkuasa Shanghai mengumumkan bahawa kanak-kanak yang dijangkiti virus Covid-19 di bandar raya  itu perlu diasingkan daripada ibu bapa mereka, lapor laman berita Wion News semalam.
Menurut seorang pegawai, Wu Qianyu, pesakit kanak-kanak boleh ditemani oleh ibu bapa sekiranya mereka juga dijangkiti virus tersebut, namun perlu diasingkan sekiranya sihat.
Berdasarkan peraturan di Shanghai, sesiapa sahaja yang didapati positif Covid-19 perlu diasingkan daripada individu sihat, tanpa mengira sama ada mereka tidak bergejala atau mengalami jangkitan ringan.
Langkah itu mengundang kemarahan bukan sahaja dalam kalangan diplomat Barat, bahkan rakyat China sendiri terutamanya golongan ibu bapa.
“Ibu bapa perlu memenuhi beberapa ‘syarat’ untuk menemani anak mereka? Ia amat merepek kerana itu merupakan hak utama mereka,” kata seorang penduduk menerusi laman sosial Weibo.
Qianyu semalam  mempertahankan tindakan mengasingkan  bayi dan kanak-kanak daripada  ibu bapa dengan berkata, polisi itu penting untuk mencegah dan mengawal virus Covid-19.

Pemerintah China turut mengerahkan pasukan tentera dan beribu-ribu petugas kesihatan untuk ditempatkan di Shanghai bagi membantu melakukan  ujian saringan Covid-19 ke atas semua 26 juta penduduk kota raya itu.
Stesen penyiaran CCTV melaporkan bahawa kementerian kesihatan menempatkan lebih 38,000 petugas kesihatan dari 15 buah wilayah di Shanghai untuk membantu memerangi wabak koronavirus. – AGENSI


Jangan viral sampai pendirian jadi buah mulut orang – Ning Baizura
Oleh MOHD. HAIKAL ISA

5 April 2022, 7:00 pm
PETALING JAYA – 30  tahun pengalaman dalam dunia seni tanah air, penyanyi Ning Baizura menasihatkan agar mereka yang berkecimpung dalam bidang tersebut agar berhati-hati berkongsi konten atau kandungan dalam media sosial.
Pemilik nama lengkap, Ning Baizura Sheikh Hamzah itu berkata, anak seni perlulah sedar kedudukan mereka di mata masyarakat yang mudah menjadi bualan orang ramai.
“Media sosial ini ada baik dan buruknya. Sebagai artis lama, nak tak nak, saya kena ikut ‘flow’ sebab itu kalau kalian perasan, saya pun sekarang dah ada akaun TikTok sendiri.
“Sungguhpun begitu, janganlah kita viral atau menjadi tular sampai pendirian kita pun jadi buah mulut orang.
“Maksud saya, kita sebagai anak seni sebelum berkongsi sesuatu dalam media sosial, perlu fikir sedalam-dalamnya tentang kesesuaian apa yang kita nak kongsi dari segi usia dan juga impak kepada orang ramai terutama peminat,” kata pelantun lagu Awan Yang Terpilu itu.
Ning, 47, yang bakal muncul dengan drama terbaharu berjudul Kuasa terbitan Astro Shaw turut memaklumkan, zaman sudah berubah dan  anak seni perlu berlumba-lumba dengan kehendak industri yang memaksa mereka untuk sentiasa dekat dengan media sosial.

“Nak sentiasa relevan di mata peminat, kita kena bersifat current atau semasa. Kalau kita tak buat (ikut trend), memang hilang relevansi.
“Sebab itu, perlu buat sesuatu iaitu ikut trend. Zaman saya dahulu, media sosial tiada sampailah tahun 2008 barulah ada Facebook.
“Dulu kalau nak uar-uarkan sesuatu, kena buat sidang media dan sekarang pun masih buat benda itu (sidang media) tetapi kena ekstra sikit. Macam kena ada konten dan perlu ada cerita. Kena buat ‘live’ dan benda-benda begitu.
“Itulah pentingnya media sosial sekarang dan jangan disalahgunakan apa yang ada serta jangan terjerat kerana terlalu ‘syok’ berkongsi,” ujarnya.
Ning melakonkan watak sebagai wanita elit bernama Puan Sri Lily dalam drama premium Astro Originals yang diturut dilakonkan barisan pelakon hebat seperti Nazim Othman, Nadia Brian dan Alicia Amin.
Drama lapan episod arahan pengarah, Kroll Azray tersebut akan mula ditayangkan menerusi Astro Citra 11 April 2022 pukul 9 malam. – KOSMO! ONLINE


Polis buru geng motosikal pukul pemandu peribadi
Oleh MOHAMAD NAUFAL MOHAMAD IDRIS

5 April 2022, 6:32 pm
SHAH ALAM – Sekumpulan lelaki bermotosikal yang tular memukul dan menyamun pemandu peribadi jalan raya persimpangan lampu isyarat Persiaran Setia Dagang U13 Setia Alam, kini diburu polis.
Kejadian dikatakan berlaku kira-kira pukul 4.30 pagi, Ahad lalu ketika mangsa merupakan seorang lelaki menunggang motosikal seorang diri di lokasi tersebut.
Ketua Polis Daerah Shah Alam, Asisten Komisioner Mohd. Iqbal Ibrahim berkata, mangsa telah mengalami kecederaan lebam di mata dan pipi dan luka pada kedua-dua belah tangan kerana dipukul termasuk menggunakan topi keledar.
“Ekoran kejadian itu, mangsa mengalami kerugian apabila telefon bimbit jenis Huawei Nova 4 dan dompet yang mengandungi dokumen penting serta wang RM50 telah disamun suspek.
“Selain itu, motosikal mangsa turut dibawa lari oleh kumpulan suspek yang tidak dikenali tersebut,” katanya dalam kenyataan hari ini.
Kata beliau, insiden yang menimpa mangsa telah dilaporkan isterinya sejurus kejadian berkenaan.

Justeru, Mohd. Iqbal menjelaskan pihaknya kini dalam usaha mengesan kumpulan suspek tersebut dan punca kejadian masih dalam siasatan.
“Orang ramai yang mempunyai maklumat boleh menghubungi Pegawai Penyiasat Inspektor Saiedayu di talian 03-5520 2222.
“Kes disiasat mengikut Seksyen 394 Kanun Keseksaan,” ujarnya.
Terdahulu insiden itu tular menerusi video berdurasi satu minit 41 saat memaparkan mangsa dipukul berulang kali kumpulan suspek. – KOSMO! ONLINE


Jabatan Kesihatan siasat aduan ayam mentah dalam roti pita, kebab di bazar Ramadan
Oleh NOR AINNA HAMZAH

5 April 2022, 6:19 pm
REMBAU – Jabatan Kesihatan Negeri Sembilan akan melakukan siasatan berhubung aduan ayam yang masih mentah dijual dalam roti pita dan kebab yang didakwa di beli di Bazar Ramadan di daerah ini, seperti tular di media sosial sejak semalam.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan berkata, setiap aduan yang diterima walaupun hanya di media sosial akan disiasat kesahihannya bagi memastikan pengguna tidak menjadi mangsa serta seterusnya mengalami keracunan makanan.
“Jabatan Kesihatan Negeri telah diarah untuk segera menyiasat mengenai aduan ini dan sekiranya aduan tersebut benar, peniaga tersebut boleh dikenakan tindakan tegas kerana kegagalan menjaga kualiti makanan yang bersih dan selamat untuk orang ramai.
“Malah, Jabatan Kesihatan Negeri melalui Pejabat Kesihatan Daerah juga akan turun padang ke setiap Bazar Ramadan bagi memastikan makanan yang dijual adalah bersih dan selamat mengikut Akta Makanan 1983 dan Peraturan-Peraturan Makanan 1985,” katanya dalam satu kenyataan hari ini.
Terdahulu, tular di media sosial Facebook komuniti setempat seorang pembeli berasa kecewa apabila roti pita dan kebab yang dibeli dalam kuantiti yang banyak untuk seisi keluarga tidak dimasak dengan sempurna dan masih mentah isi ayamnya.
“Nak berniaga, buatlah cara berniaga. Makan sekali, loya tekak. Ayam mentah,” kongsinya.

Dalam pada itu, Veerapan menasihatkan peniaga Bazar Ramadan di seluruh negeri ini untuk mematuhi peraturan dan memastikan makanan yang dimasak benar-benar bersih dan selamat untuk dimakan.
Terdahulu, Ketua Pengarah Kesihatan, Tan Sri Dr Noor Hisham Abdullah, berkata sebanyak 22 kes keracunan makanan direkodkan ketika Ramadan 2020 berbanding 36 pada tahun sebelumnya, tetapi meningkat sebanyak 77.3 peratus dengan 39 kes pada 2021. – KOSMO! ONLINE


Khadeeja sempena nama isteri Nabi Muhammad – Harris
Oleh NUR EMIRA SAIZALI

5 April 2022, 6:52 pm
PETALING JAYA – Tiada niat menyembunyikan terlalu lama, pelakon dan pengacara Harris Alif mengakui sudah lama memasang niat untuk mendedahkan wajah anak perempuannya, Evie Khadeeja pada hari pertama Ramadan.
Katanya, dia dan Intan sudah lama berbincang untuk tidak terlalu terburu-buru berkongsi gambar dan nama anak kepada orang ramai.
“Kami memang merancang nak fokus kepada tumbesaran Evie 100 peratus terlebih dulu. Kalau boleh nak lihat Khadeeja membesar dengan baik dan apabila tiba waktu yang sesuai barulah kami kongsi kepada semua.
“Memang ramai yang sudah lama menunggu untuk melihat wajah anak kami. Sebelum ini pun,kami tidak berahsia berita kelahiran cuma untuk gambar dan nama ambil masa sikit untuk dikongsi, jadi hari pertama Ramadan menjadi pilihan kami,” katanya pada sidang media secara maya program Jalan Jalan Ramadan hari ini.
Dalam pada itu, Harris memberitahu pemilihan nama Evie Khadeeja merupakan hasil daripada perbincangannya bersama Intan.
“Nama Evie dipilih sendiri oleh Intan kerana dia sudah lama nak nama itu, manakala Khadeeja saya ambil bersempena dengan nama isteri Nabi Muhammad SAW iaitu Siti Khadijah.

“Namun saya tukar ejaan menjadi Khadeeja tetapi maksud sebenar masih sama kerana ia adalah nama yang mulia untuk digunakan,” katanya.
Sebagai info, Intan dan Harris mendirikan rumah tangga pada 5 Februari 2021.
Hasil perkahwinan, pasangan tersebut dikurniakan Evie Khadeeja pada 31 Januari lalu. – KOSMO! ONLINE


Rugi RM3,050 ditipu Kak Na
Oleh ROHANA MOHD. NAWI

5 April 2022, 7:05 pm
KOTA BHARU – Seorang kerani di sebuah hospital mengalami kerugian sebanyak RM3,050 selepas terpedaya dengan tawaran seorang wanita yang mendakwa mampu mengubati perangai buruk adik lelakinya kepada menjadi individu yang lebih baik.
Ketua Jabatan Siasatan Jenayah Komersial Kelantan, Asisten Komisioner Mohd. Wazir Mohd. Yusof berkata, wanita yang berusia 35 tahun itu bertemu dengan suspek yang hanya dikenali sebagai Kak Na di Kuala Krai pada bulan Disember lalu.
Menurutnya, selepas pertemuan itu, mangsa telah membuat tujuh transaksi pembayaran berjumlah RM3,050 kepada tiga akaun bank berbeza bermula Januari hingga Februari selepas suspek berjanji untuk mengubati adiknya.
“Suspek memaklumkan akan memulangkan semula bayaran terbabit selepas proses perubatan selesai. Selepas dua bulan berubat, adik lelaki mangsa terbabit tidak menunjukkan sebarang perubahan sikap yang lebih baik.
“Dalam masa yang sama, mangsa juga gagal menghubungi suspek. Menyedari dirinya telah ditipu, mangsa telah membuat laporan di Balai Polis Kuala Krai pada 18 Mac lalu,” katanya ketika ditemui pemberita di pejabatnya di Ibu Pejabat Polis Kontinjen Kelantan di sini hari ini.
Menurut Mohd. Wazir, polis telah mengesan pemilik tiga akaun bank terbabit dan kes disiasat mengikut Seksyen 420 Kanun Keseksaan kerana menipu. – KOSMO! ONLINE


Sistem kawalan orang ramai elak kesesakan pengunjung bazar Ramadan
Oleh NOR AZIAH MAT NOH

5 April 2022, 6:42 pm
PETALING JAYA – Majlis Bandaraya Petaling Jaya (MBPJ) baru-baru ini memperkenalkan Sistem Kawalan Orang Ramai (CCS) bertujuan mengawal kemasukan pengunjung di bazar Ramadan selaras dengan prosedur operasi standard (SOP) Covid-19.
Datuk Bandar Petaling Jaya, Mohamad Azhan Md. Amir berkata, sistem itu ditempatkan di dua lokasi utama yang menjadi tarikan pengunjung iaitu di bazar Ramadan SS6/1, Kelana Jaya serta Seksyen 4, Kota Damansara.
“Sistem headcount ini diperkenalkan bagi memastikan jumlah pengunjung adalah terkawal dengan jumlahnya tidak melebihi 264 orang di bazar Kelana Jaya manakala 160 pengunjung di Kota Damansara pada satu-satu masa.
“Selain itu, sistem ini juga dilengkapi dengan paparan papan pemuka di pintu masuk bazar menunjukkan keberadaan pengunjung yang dapat digunakan Pihak Berkuasa Tempatan (PBT) serta agensi kerajaan dalam usaha pematuhan SOP,” ujarnya.
Beliau berkata demikian ketika sidang akhbar di Program Lawatan Datuk Bandar Petaling Jaya ke Bazar Ramadan 2022, di sini petang ini.
Azhan (dua kanan) melayani pegunjung ketika membuat lawatan tapak bazar Ramadan di SS 6/1 di sini, hari ini. FOTO: – FARIZ RUSADIO
Jelasnya, sistem terbabit turut memaparkan tiga tanda warna iaitu hijau, kuning dan merah bagi menunjukkan keberadaan serta menghalang kemasukan pengunjung jika melebihi kapasiti ditetapkan.

“Jika terbukti sistem ini bagus dan kerajaan negeri Selangor memberikan peruntukan yang mencukupi, kita tidak akan teragak-agak untuk memperluaskan sistem ini di masa hadapan,” katanya lagi.
Dalam pada itu, Mohamad Azhan memaklumkan MBPJ menyediakan sebanyak 20 lokasi bazar Ramadan termasuk 776 petak untuk disewa peniaga bermula 3 April hingga 2 Mei.
Katanya, sehingga kini MBPJ telah menerima permohonan perniagaan dan mengeluarkan sebanyak 646 permit di 18 lokasi tapak bazar melibatkan 759 petak untuk berniaga.
Dalam perkembangan lain, MBPJ meneruskan inisiatif pemberian kupon sebanyak RM15 kepada pengunjung bazar yang membawa bekas makanan atau beg kitar semula.
Jelasnya, langkah tersebut bagi mengurangkan penggunaan polisterin dan beg plastik sebagai menyokong kempen bebas beg plastik di Petaling Jaya.
Sementara itu katanya, MBPJ turut melaksanakan kempen pengumpulan minyak masak terpakai sempena Ramadan yang turut menawarkan hadiah menarik sebagai galakan orang ramai mengamalkan cara hidup lestari. – KOSMO! ONLINE


Tiada keperluan peniaga naikkan harga makanan
Oleh MOHD. HUSNI MOHD. NOOR

5 April 2022, 7:11 pm
PUTRAJAYA – Tiada keperluan bagi peniaga untuk menaikkan harga makanan khususnya juadah yang dijual di bazar Ramadan kerana kebanyakan harga barangan kawalan sudah dikawal oleh kerajaan.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, harga barangan kawalan yang ditetapkan kerajaan itu sudah pun mengambil kira margin keuntungan.
Beliau berkata, kebanyakan harga barang-barang mentah bagi keperluan buka puasa dan Hari Raya telah dikawal oleh kerajaan melalui Skim Harga Maksimum Keluarga Malaysia sehingga 5 Jun depan.
“Barang-barang tersebut termasuklah ayam, telur ayam, minyak masak sawit tulen, tepung gandum kegunaan am, gula, gas cecair memasak (LPG), RON95 dan diesel untuk pengangkutan,” katanya ketika melakukan sesi walkabout di Bazar Ramadan Putrajaya sempena Ops Pantau 2022 di sini hari ini.
Katanya, kementerian tidak teragak-agak untuk melaksanakan siasatan dan semakan harga jika terdapat aduan yang banyak terhadap sesebuah premis atau gerai.
Alexander berkata, siasatan itu akan melibatkan semakan terhadap harga bahan mentah yang dibeli dari pembekal, kos pembuatan, kos operasi dan harga di peringkat pengeluar dan pemborong.

Justeru, katanya, beliau berharap peniaga dapat menetapkan harga yang lebih munasabah dan berpatutan.
“Kami akan memantau serta memberi perlindungan kepada pengguna, namun pada masa sama pengguna juga perlu sentiasa berhati-hati bagi mengelakkan daripada dimanipulasi peniaga tidak bertanggungjawab,” katanya.
Menurutnya, jika didapati peiaga menjual lebih satu sen daripada harga maksimum yang ditetapkan akan dikira sebagai satu kesalahan.
Beliau berkata, kerajaan sudah menetapkan harga maksimum bagi barangan kawalan itu dan ia perlu dipatuhi oleh peniaga di seluruh negara.
Jelasnya, tidak kira apa sahaja alasan diberikan kerana kementeriannya sudah membuat sekatan harga maksimum di pelbagai peringkat termasuk di ladang, pemborong dan peruncit.
“Satu sen lebih pun sudah jadi kesalahan apa lagi jika ia dijual sehingga RM10 sekilogram, itu adalah kesalahan besar,” katanya.
Katanya, beliau meminta pengguna supaya menyalurkan apa-apa aduan berkaitan kenaikan harga ayam itu di tempat masing-masing supaya siasatan lanjut boleh dilakukan.
Sebelum ini, media melaporkan kebanyakan peniaga di beberapa pasar basah utama di Pandan dan Larkin di Johor tidak mematuhi harga siling ditetapkan oleh kerajaan dan menjualnya antara RM9.50 hingga RM10 berbanding RM8.90 harga siling ditetapkan kerajaan.
Bermula 5 Februari lalu, KPDNHEP menetapkan harga siling runcit bagi ayam standard adalah RM8.90 dan harga berkenaan akan berkuat kuasa sehingga 5 Jun depan bertujuan menjamin kestabilan harga ayam dan makanan berkaitan harga mentah. – KOSMO! ONLINE


Lelaki nyaris maut kereta terjunam ke dalam gaung
Oleh ABDUL RASHID ABDUL RAHMAN

5 April 2022, 6:59 pm
BENTONG – Berpantang maut sebelum ajal. Seorang lelaki bernasib baik apabila terselamat selepas kereta dipandunya terjunam ke dalam gaung sedalam 80 meter di Kilometer 5.6 Jalan Genting Highlands di sini hari ini.
Kejadian kira-kira pukul 9 pagi itu menyaksikan kereta jenis Proton Saga FLX berkenaan remuk teruk.
Ketua Polis Daerah Bentong, Superintendan Zaiham Mohd. Kahar berkata, kereta Proton FLX berkenaan yang dipandu mangsa dipercayai terbabas sendiri dan jatuh ke dalam gaung di tapak pembinaan cerun sedalam 80 meter.
“Akibat kemalangan mangsa yang berumur 48 tahun mengalami kecederaan di bahagian leher dan sakit pada bahagian dada.
“Mangsa dihantar ke Hospital Selayang untuk mendapatkan rawatan lanjut,” katanya di sini hari ini.
Menurutnya kes itu disiasat mengikut Seksyen 43 Akta Pengangkutan Jalan (APJ) 1987 dan siasatan giat dilakukan.

Dalam pada itu beliau meminta orang ramai yang menyaksikan kejadian agar tampil menyalurkan maklumat bagi membantu siasatan.
“Polis juga menasihatkan semua pengguna jalan raya agar memandu kenderaan secara berhati-hati dan berhemah serta memastikan kenderaan dipandu diselenggara dengan baik dan selamat,” ujarnya. – KOSMO! ONLINE


JSPT keluar 97 saman dalam tempoh tiga hari
5 April 2022, 6:26 pm
KUALA LUMPUR – Jabatan Siasatan dan Penguatkuasaan Trafik (JSPT) Kuala Lumpur mengeluarkan 97 saman dalam Ops Samseng Jalanan, Motosikal dan Pelbagai Kesalahan di sekitar ibu negara dalam tempoh tiga hari berakhir kelmarin.
Ketuanya, Asisten Komisioner Sarifudin Mohd. Salleh berkata, saman dikeluarkan hasil pemeriksaan yang dilakukan terhadap 53 motosikal dan 25 kereta yang disita.
Menurutnya, Jabatan Alam Sekitar (JAS) turut membuat pemeriksaan dan mengeluarkan 26 saman ke atas penunggang atas kesalahan mengubah suai ekzos.
“Selain itu, Jabatan Pengangkutan Jalan (JPJ) juga mengeluarkan 24 saman ke atas pemandu kenderaan kerana mengubah suai struktur.
“Kereta yang tular di laman YouTube bertajuk ‘Proton Wira Turbo 4G15 200HP-Kau Rare Bang!’ turut dikeluarkan notis oleh JPJ dan diarah menjalani pemeriksaan semula oleh jabatan berkenaan,” ujarnya dalam kenyataan hari ini.
Jelas beliau, pihaknya akan terus bekerjasama dengan JAS, JPJ dan agensi berkaitan bagi memastikan pemandu mematuhi peraturan jalan raya serta menjaga keselamatan pengguna kenderaan lain.

Orang ramai yang mempunyai pertanyaan atau maklumat berkaitan boleh menghubungi Balai Polis Trafik Jalan Tun H S Lee di talian 03-2071 9999, Hotline Polis Kuala Lumpur (03-20260267/69) atau mana-mana balai polis berhampiran. – KOSMO! ONLINE


Guru tahfiz perkosa 13 pelajar terima hukuman mati
Oleh KOSMO!

5 April 2022, 5:30 pm
JAKARTA – Mahkamah Tinggi Bandung menjatuhkan hukuman mati  ke atas seorang guru tahfiz selepas didapati bersalah memperkosa 13 pelajarnya sehingga ada yang melahirkan anak, lapor portal berita Coconuts semalam.
Keputusan itu sekali gus memenuhi rayuan pihak pendakwa raya supaya  mahkamah menjatuhkan hukuman mati ke atas tertuduh, Herry Wirawan. Dia sebelum ini dijatuhi hukuman penjara seumur hidup.
Hakim Herri Swantoro membacakan hukuman itu semalam.
Tertuduh didapati bersalah merogol 13 pelajarnya yang berumur 16 dan 17 tahun dalam beberapa kejadian dari tahun 2016 di beberapa buah sekolah agama berasrama (pesantren) atau tahfiz tempat dia mengajar.
Sebilangan mangsanya didapati hamil dan telah melahirkan sehingga sembilan orang anak.
Mahkamah Tinggi Bandung turut mengarahkan tertuduh untuk membayar ganti rugi berjumlah 300 juta rupiah (RM88,099) sebagai pampasan kepada semua mangsa. Mereka akan menerima pelbagai jumlah pampasan.

Hukuman yang dikenakan terhadap tertuduh itu merupakan antara hukuman paling berat yang pernah diputuskan oleh mahkamah berkaitan jenayah seksual kanak-kanak di Indonesia.
Di bawah undang-undang Indonesia, perogol kanak-kanak kebiasaannya dijatuhi hukuman penjara maksimum 15 tahun. – AGENSI


Hanya sembilan peniaga mohon jual bunga api di Kelantan
Oleh ROSLIZA MOHAMED

5 April 2022, 5:42 pm
TUMPAT – Polis Kelantan hanya menerima sembilan permohonan daripada peniaga untuk mendapatkan permit menjual bunga api sepanjang bulan Ramadan tahun ini.
Ketua Polis Kelantan Datuk Shafien Mamat berkata, permit jualan bunga api itu dikeluarkan selepas negara beralih ke fasa endemik dan penjualannya tidak dibenarkan semasa tempoh pandemik Covid-19 yang lalu.
Menurutnya, sehubungan itu, polis sedang memproses pengeluaran permit tersebut kepada sembilan peniaga yang sudah memohon.
“Hanya bunga api jenis ‘Pop-Pop’ dan ‘Happy Boom’ dibenarkan untuk jualan kerana ia tidak mengandungi bahan bakar yang boleh berbahaya.
“Selain itu, peniaga yang ingin menjual bunga api juga perlu mendapatkan bekalan daripada pembekal berlesen. Peniaga juga perlu mendapat permit terlebih dahulu bagi mengelakkan sebarang tindakan tegas jika ditangkap,” katanya ketika ditemui pemberita selepas Program Ziarah Prihatin Ketua Polis Kelantan terhadap lima mangsa kebakaran yang tinggal di belakang Masjid Bandar di sini hari ini. – KOSMO! ONLINE


Yadim ajak pergi masjid
Oleh SITI A'ISYAH SUKAIMI

5 April 2022, 5:32 pm
SEPANG – Yayasan Dakwah Islamiah Malaysia (Yadim ) melancarkan Program Kempen Jom Ke Masjid bagi menggalakkan umat Islam untuk kembali mengimarahkan masjid dan surau di negara ini, susulan peralihan ke fasa endemik.
Bagi menguar-uarkan kempen tersebut yang juga sebahagian daripada pengisian program utama Ihya Ramadan Sebulan Yadim (Irsyad), sebanyak 14,000 pelekat kenderaan turut diedarkan di seluruh negara.
Yang Dipertua Yadim, Nasrudin Hassan berkata, kempen sebegini perlu digerakkan kepada masyarakat khususnya umat Islam di negara ini berikutan dua tahun negara berdepan dengan pandemik Covid-19.
“Jadi kempen ini bertujuan menghidupkan semula dan mengimarahkan masjid serta surau sebab saya lihat, masjid telah kosong dalam pandemik.
“Ramai terbiasa solat berjemaah di rumah dan dengan kempen ini, diharap sempena Ramadan ini masyarakat Islam kembali ke masjid,” katanya ketika ditemui pada pelancaran Program Kempen Jom Ke Masjid di sini hari ini.
Dalam pada itu, Nasrudin berkata, jika kempen tersebut mendapat sambutan termasuk di negeri-negeri, pihaknya akan menjalankan kempen fasa kedua. – KOSMO! ONLINE


Tawar seks dalam bulan Ramadan, lapan wanita warga asing ditahan
Oleh NOR SHAFAWATI YUP

5 April 2022, 6:08 pm
SEREMBAN – Kegiatan pelacuran pada bulan Ramadan di dua buah hotel bajet di daerah ini terbongkar dengan penahanan lapan wanita warga asing dalam serbuan di sini hari ini.
Ketua Polis Daerah Seremban, Asisten Komisioner Nanda Maarof berkata, bertindak atas risikan dan maklumat awam, pihak polis telah menyerbu kedua-dua premis berkenaan pada pukul 3 petang yang dikesan beroperasi tanpa lesen selepas negara memasuki fasa Endemik.
“Lapan wanita warga asing yang ditahan itu berusia 25 hingga 35 tahun dan berasal dari negara jiran, mereka dipercayai terlibat dalam aktiviti persundalan di dua premis hotel bajet ini.
“Berdasarkan siasatan, kedua-dua hotel bajet ini dikesan menjadi tempat aktiviti pelacuran dengan menyediakan khidmat seks pada harga RM45 ke RM50 bagi tempoh satu jam,” katanya ketika ditemui selepas operasi di sini hari ini.
Menurut Nanda, ketika serbuan ada di antara wanita warga asing itu cuba melarikan diri dan terdapat lima pelanggan iaitu tiga lelaki tempatan dan dua warga asing berusia 25 hingga 35 tahun berada di dalam premis tersebut.
“Kita masih membuat siasatan, dipercayai wanita warga asing ini datang ke Malaysia menggunakan pasport bagi tujuan sosial.

“Belum dapat dipastikan juga bila kesemua wanita warga asing memasuki negara, dan kemungkinan premis ini mula beroperasi secara tidak sah sejak seminggu ke dua minggu lalu,” katanya.
Jelas Nanda, kesemua tangkapan ditahan untuk siasatan di bawah Seksyen 372A Kanun Keseksaan, Seksyen 372B Kanun Keseksaan dan Akta Imigresen 1959/63.
“Kesemua lapan wanita warga asing dan lima pelanggan itu di bawa ke Ibu Pejabat Polis Daerah (IPD) Seremban untuk siasatan lanjut.
“Turut dirampas, beberapa kondom dan wang tunai,” katanya. – KOSMO! ONLINE


[VIDEO] Diragut ketika mahu hantar anak sekolah
Oleh MOHD YUNUS YAKKUB

5 April 2022, 5:13 pm
KUALA SELANGOR – Dua lelaki diburu selepas meragut rantai leher seorang wanita yang di hadapan rumahnya di Taman Suria Indah, Tanjong Karang di sini, semalam.
Kejadian berlaku kira-kira pukul 6.58 pagi ketika mangsa berusia 39 tahun mahu menghantar anak-anak ke sekolah.
Insiden tersebut tular menerusi video berdurasi 33 saat di media sosial dengan kejadian ragut itu dilihat sendiri anak-anak mangsa.
Timbalan Ketua Polis Daerah Kuala Selangor, Deputi Superintendan Mohd. Ambia Nordin berkata, mangsa telah didatangi dua lelaki dengan menaiki sebuah motosikal tidak pasti.
“Suspek yang bersenjatakan sebilah pisau itu telah meragut rantai leher milik mangsa.
“Nilai kerugian dianggarkan RM8,000,” katanya dalam kenyataan hari ini.

Beliau menambah, usaha mengesan suspek terlibat sedang giat dilakukan dan orang ramai mempunyai maklumat diminta menghubungi pegawai penyiasat Inspektor Nur Fatmaliani Mohamed di talian 013-671 6373 atau mana-mana balai polis berhampiran.
Jelasnya, kes disiasat mengikut Seksyen 395/397 Kanun Keseksaan. – KOSMO! ONLINE


Dahulu tular kerana beri mas kahwin selipar, kini berpisah kerana curang
Oleh KOSMO!

5 April 2022, 6:00 pm
JAKARTA – Sepasang suami isteri yang pernah tular di Indonesia kerana memberikan selipar dan air kosong sebagai mas kahwin,  dilaporkan telah berpisah kerana orang ketiga, lapor portal berita Wolipop.
Yudi Anggata dan Helmi Sumiati berkahwin pada 3 Julai 2020 tetapi mereka berpisah tahun lalu.
Menurut Yudi, bekas isterinya itu pernah curang dengan lima lelaki dengan memberi alasan mahu pulang ke rumah ibu bapanya.
“Dia juga ada bercakap perkara buruk mengenai ibu bapa saya,” kata Yudi.
Tambahnya, mereka berdua telah terputus hubungan dan kini, dia cuba bangkit daripada kegagalan perkahwinannya dengan menghasilkan kandungan di YouTube setiap hari.
“Helmi juga telah berkahwin dan bercerai  sebanyak dua kali selepas itu. Kawan-kawan memberitahu bahawa dia telah menjadi model,” ujarnya.

Pada 2020, kisah Yudi dan Helmi menjadi tular di media sosial Indonesia kerana lelaki itu menyerahkan sepasang selipar selain segelas air kosong kepada Helmi sebagai mas kahwin.
Yudi berkata, ia dilakukan atas kehendak Helmi sendiri yang enggan menyusahkannya ketika itu.
“Selipar itu berharga 10,000 rupiah (RM2.94). Memang lucu kerana tidak menyangka (bekas) isteri hanya meminta selipar sebagai mas kahwin.
“Saya juga berasa bahagia kerana isteri memahami keadaan ekonomi saya ketika ini. Menurutnya, selipar itu adalah untuk kegunaan ketika pergi bersolat,” kata Yudi. – AGENSI


Ali Puteh kini pembekal ayam, nafi kerja untuk bayar wang Hidayah
Oleh NURUL AIN NATASHA MAZLAN

5 April 2022, 5:38 pm
PETALING JAYA – Pelakon dan pelawak, Ali Puteh kini menjalankan perniagaan baharu dengan membekalkan bahan mentah iaitu ayam segar.
Perkara tersebut dikongsi Ali atau nama sebenarnya Syed Ali Mubarak Syed Mohd. Ridzuan, 33, menerusi akaun Instagramnya semalam.
“Syukur, Alhamdulillah, saya telah menjadi sebahagian daripada keluarga besar Red Grocer. Ayam segar dan pastinya halal mengikut syarak,” tulisnya di Instagram.
Ali yang juga adik kepada pelawak, Allahyarham Abam Bocey menjadi pembekal ayam bersama rakan kongsinya, Red Grocer sekali gus bergelar duta utama bagi jenama tersebut.
Pelawak itu bagaimanapun menafikan dia menjual ayam untuk membayar wang RM60,000 saman ganti rugi kepada bekas kakak iparnya, Siti Nor Hidayah Mohd Ali seperti yang diperintahkan oleh mahkamah.
Ali berkata, dia mahu menumpukan perhatian terhadap perniagaan yang telah dijalankan.

“Dahulu, saya pernah membela dan menternak ayam, jadi saya tidak kekok terlibat dalam perniagaan penternakan,”
“Saya harus fokus dan pandang ke hadapan untuk terus berjaya dalam perniagaan,” tambahnya.
Ali masih aktif dalam indutri hiburan dan tidak pernah berfikir untuk meninggalkan kerjayanya itu. – KOSMO! ONLINE


2 stesen minyak disiasat jual petrol RON95 kepada kereta plat asing
Oleh AMREE AHMAD

5 April 2022, 5:06 pm
PUTRAJAYA – Dua buah stesen minyak di Johor disiasat kerana didapati dengan sengaja menjual petrol RON95 kepada beberapa buah kenderaan dengan plat pendaftaran Singapura.
Ia didedahkan Pengarah Penguat Kuasa Kementerian Perdagangan Dalam Negeri dan Hal Ehwal Pengguna, Azman Adam bagi merujuk isu tular diperkatakan orang ramai ketika ini.
“Setakat ini, kita sudah menerima lima aduan mengenai insiden melibatkan kereta plat negara jiran (mengisi RON95), tetapi dua stesen minyak dalam proses siasatan lanjut sebelum tindakan diambil,” katanya.
Beliau berkata demikian pada sidang akhbar khas sempena persiapan sambutan Jubli Emas Ulang Tahun Ke-50 Penguat Kuasa kementerian itu di sini hari ini.
Berita berkaitan: Warga Singapura ‘rompak’ subsidi RON95
Berita berkaitan: Beli RON95 guna kad kredit elak dikesan

Baru-baru ini orang ramai berkongsi gambar dan meluahkan kemarahan berhubung tindakan pemandu kereta plat negara jiran mengisi petrol RON95.
Ia susulan pembukaan semula sempadan Malaysia-Singapura bermula pada Jumaat lalu selaras tempoh fasa peralihan endemik.
RON95 diberikan subsidi oleh kerajaan untuk rakyat negara ini pada harga RM2.05 seliter menjadikan Malaysia negara ke-11 yang paling murah di dunia.
dI Singapura, petrol jenis itu dijual mengikut harga pasaran semasa iaitu S$3.02 (RM9.37) selain dikenakan cukai minyak oleh pemerintah republik berkenaan. – KOSMO! ONLINE


CAAM akan lihat semula Sistem Pengawasan Data Penerbangan MAB
Oleh MOHD. HUSNI MOHD. NOOR

5 April 2022, 6:13 pm
PUTRAJAYA – Pihak Berkuasa Penerbangan Awam Malaysia (CAAM) akan melihat semula Sistem Pengawasan Data Penerbangan dalaman Malaysia Airlines Bhd. (MAB) susulan sebuah pesawat syarikat itu yang berpatah balik semalam.
Ketua Pegawai Eksekutifnya, Datuk Kapten Chester Voo berkata, perkara itu penting bagi memantau dan merekodkan semua profil data penerbangan pesawat berkenaan.
Beliau berkata, data awal menunjukkan maklum balas yang betul daripada kru operasi berhubung isu teknikal ini.
“Kami sedang berhubung rapat dengan MAB untuk memastikan segala perkara berkaitan keselamatan teknikal ditangani sebaiknya mengikut segala prosedur keselamatan dan peraturan termasuklah maklum balas juruterbang dan proses airworthiness bagi jenis pesawat berkenaan.
“Kami juga akan terus memantau situasi ini dan tidak akan berkompromi atas sebarang isu yang berpotensi menjejaskan keselamatan dan sekuriti operasi syarikat penerbangan dan orang awam,” katanya menerusi satu kenyataan hari ini.
Katanya, pihaknya juga mengesahkan satu Mandatory Occurrence Report telah diterima dari MAB berhubung pesawat MH2664 dari Kuala Lumpur ke Tawau itu.

Chester berkata, pesawat berkenaan telah berpatah balik ke Lapangan Terbang Antarabangsa Kuala Lumpur (KLIA) mengikut prosedur keselamatan yang ditetapkan dan mendarat dengan selamat pada pukul 5.03 petang.
Katanya, juruterbang dan pembantu juruterbang juga telah mengendalikan isu teknikal tersebut dengan selamat dan pesawat berkenaan kembali ke Kuala Lumpur bagi tujuan penyelenggaraan. – KOSMO! ONLINE


Pesara polis tembak kucing jantan, lepas tembakan didenda RM6,500
Oleh NUZULSHAM SHAMSUDDIN

5 April 2022, 5:27 pm
SELAYANG – Tindakan seorang pesara polis yang menembak seekor kucing jantan sampai mati dan melepaskan tembakan di tempat awam, memakan diri apabila dia didenda RM6,500 oleh Mahkamah Majistret di sini hari ini.
Majistret Nik Fadli Nik Azlan menjatuhkan hukuman denda itu terhadap Zainol Abidin Md. Zain, 65, selepas tertuduh menukar kepada pengakuan bersalah terhadap dua pertuduhan yang disabitkan ke atasnya.
Sekiranya tertuduh gagal membayar jumlah denda itu dia boleh dipenjara selama lapan bulan dan tertuduh membayar jumlah denda berkenaan.
Mengikut pertuduhan pertama Zainol Abidin didakwa dengan sengaja melakukan khianat dengan membunuh seekor kucing dengan cara menembak menggunakan senjata miliknya iaitu selaras senapang patah.
Bagi pertuduhan itu, tertuduh didakwa mengikut Seksyen 428 Kanun Keseksaan yang memperuntukkan hukuman penjara maksimum hingga tiga tahun, atau denda, atau kedua-duanya sekali jika sabit kesalahan.
Kesalahan itu didakwa dilakukan di kawasan kebun sebuah kampung di Kuang di sini pukul 6.40 petang pada 1 Julai 2020.

Sementara bagi pertuduhan kedua, bapa tujuh anak itu didakwa melepaskan tembakan di tempat awam yang tidak dijadikan sebagai padang tembak tanpa sebarang sebab yang dibenarkan oleh undang-undang dengan menggunakan senjata sama yang didakwa mengikut Seksyen 39 Akta Senjata 1960 (Akta 206) yang boleh dihukum dibawah Seksyen 43 akta sama pada waktu dan tempat sama.
Hukuman bagi seksyen itu memperuntukkan hukuman penjara maksimum setahun, atau denda tidak lebih RM2,000 atau kedua-duanya sekali jika sabit kesalahan.
Bagi pertuduhan pertama, mahkamah menjatuhkan hukuman denda RM5,000 atau penjara enam bulan manakala pertuduhan kedua denda RM1,500 atau penjara dua bulan.
Terdahulu peguam Azman Abdullah yang mewakili Zainol Abidin memohon satu hukuman rendah dengan alasan tertuduh menembak kucing itu kerana haiwan tersebut telah memakan ayam jantan peliharaan miliknya.
“Pelbagai cara telah dilakukan bagi mengelak kucing tersebut memakan ayam tertuduh. Pada hari kejadian selepas tertuduh menembak kucing itu, tertuduh sendiri telah menanam kucing tersebut,” kata peguam itu.
Bagaimanapun Timbalan Pendakwa Raya Nur Shasha Hidayah Nor Azhar memohon mahkamah mengenakan hukuman setimpal bagi memberi pengajaran terhadap tertuduh.
Menurut pihak pendakwaan itu, kucing bukan binatang yang mendatangkan bahaya dan tindakan tertuduh menembak kucing itu adalah disifatkan sesuatu yang tidak wajar. – KOSMO! ONLINE


Budak teman kucing kesayangan dalam sangkar
Oleh NURUL AIN NATASHA MAZLAN

5 April 2022, 4:34 pm
PETALING JAYA – Gelagat seorang budak perempuan masuk ke dalam sangkar kucing untuk bermain dengan haiwan peliharaannya menarik perhatian pengguna media sosial.
Aksi yang mencuit hati itu sempat dirakam bapa kanak-kanak tersebut yang dikenali sebagai Faizi Raid dan dimuat naik dalam Facebook miliknya.
Menerusi klip video berdurasi 26 saat, kelihatan kanak-kanak itu, Nor Arisya Farhana yang baru selesai mandi dengan selamba masuk ke dalam sangkar untuk bermain dengan kucing miliknya.
Susulan perkongsian itu, beberapa pengguna meninggalkan komen terhadap aksi kanak-kanak tersebut.
“Comel dia (duduk) dalam sangkar,” tulis seorang Ishak Mahmud.
“Ya Allah ya tuhanku, sabar jelah. Tarik nafas panjang bapanya,” komen Shaharonara Mahmud. – KOSMO! ONLINE.


Isu kunci stor surau Avenham selesai
Oleh ISKANDAR SHAH MOHAMED

5 April 2022, 4:22 pm
KUALA SELANGOR – Isu penutupan stor di Surau Avenham Garden Eco Grandeur, Puncak Alam di sini sehingga menyukarkan aktiviti pengimarahan sempena Ramadan dianggap selesai.
Ia berikutan stor berkenaan diarahkan dibuka serta-merta oleh pihak berwajib hari ini.
Pengerusi Jawatankuasa surau, Hafiz Roslan berkata, keputusan itu dicapai menerusi satu perbincangan khas bersama Pegawai Daerah Kuala Selangor, Mohd. Raiz Radzuan.
Katanya, pertemuan tertutup itu turut disertai Pesuruhjaya Bangunan (COB),  Jabatan Agama Islam Selangor (JAIS), pemaju, Penghulu Mukim dan Badan Pengurusan Bersama (JMB) Avenham Garden.
“Menerusi pertemuan yang diatur polis, kawasan surau diiktiraf termasuk stor yang juga milik surau.
Berita berkaitan: ‘Jangan nafi hak kami imarah surau’

“JMB diarah membuka semula pintu stor dan menanggalkan televisyen litar tertutup (CCTV) yang dipasang berdekatan premis berkenaan,” katanya ketika dihubungi hari ini.
Kosmo! Online semalam melaporkan Jawatankuasa Surau Avenham Garden kesal dengan tindakan pihak tertentu yang didakwa menafikan hak mereka untuk mengimarahkan surau di perumahan elit itu.
Jelas Hafiz, dia menzahirkan penghargaan kepada semua pihak terutama PDRM yang bekerjasama
menyelesaikan isu tersebut. – KOSMO! ONLINE.


Dua penjenayah maut ditembak polis
Oleh MOHD AZLI ADLAN

5 April 2022, 4:16 pm
KUALA TERENGGANU – Dua lelaki disyaki penjenayah yang terlibat dalam aktiviti pengedaran dadah dan jenayah mati ditembak polis di Jalan Kuala Berang berhampiran Kampung Wakaf Beruas di sini hari ini.
Timbalan Ketua Polis Terengganu, Senior Asisten Komisioner Wan Rukman Wan Hassan berkata, sepasukan polis yang melakukan rondaan terserempak dengan kereta jenis Honda Civic dinaiki dua suspek dalam keadaan mencurigakan pada pukul 11.30 pagi.
“Pemandu kereta enggan berhenti sewaktu anggota polis memperkenalkan diri, sebaliknya memecut kenderaannya.
“Begitupun, kereta itu berjaya dihalang kereta peronda polis di persimpangan Kampung Tokku kira-kira 200 meter dari lokasi kejadian,” katanya ketika ditemui di lokasi kejadian hari ini.
Wan Rukman memberitahu, salah seorang suspek kemudian melepaskan tembakan ke arah anggota polis.
Beliau berkata, anggota polis melakukan tembakan balas dan mengenai tepat salah seorang suspek yang berada di dalam kenderaan tersebut.

“Seorang lagi suspek bertindak melarikan diri sebelum memasuki sebuah rumah kosong terletak kira-kira 30 meter dari lokasi kejadian sebelum dia juga ditembak mati,” katanya.-KOSMO! ONLINE.


Pengiktirafan tinggi sistem pengurusan vaksin negara
Oleh ASLIZA MUSA

5 April 2022, 4:28 pm
IPOH – Pengiktirafan sijil vaksinasi Covid-19 Malaysia, MySejahtera oleh Kesatuan Eropah (EU) merupakan pengiktirafan tinggi terhadap Sistem Pengurusan Vaksin (VMS) di negara ini.
Menteri Kesihatan, Khairy Jamaluddin Abu Bakar berkata, ia menunjukkan kesatuan itu berpuas hati dengan sistem yang diguna pakai sama ada daripada aspek keselamatan, kesahihan dan kemudahan.
Malah katanya, pengiktirafan terhadap sistem yang dibangunkan Kementerian Sains, Teknologi dan Inovasi (MOSTI) itu juga menunjukkan ia menepati piawaian yang diperlukan kesatuan berkenaan.
“Sebenarnya, ini adalah pengiktirafan kepada VMS. Sistem ini banyak membantu pengembara dari Malaysia nanti, pergi ke EU tiada masalah.
“Sistem yang kita bangunkan ini memang berdaya saing dengan EU dan Pertubuhan Kesihatan Sedunia (WHO),” katanya pada sidang akhbar selepas mengadakan lawatan kerja ke Hospital Raja Permaisuri Bainun (HRPB) di sini hari ini.
Melalui MOSTI, KKM juga sedang berunding dengan negara-negara besar termasuk destinasi pelancongan dan pelaburan untuk mengiktiraf Mysejahtera. – KOSMO! ONLINE.


[KEMASKINI] Pemandu lori cedera dihempap kontena jatuh 12 meter
Oleh MOHD YUNUS YAKKUB

5 April 2022, 4:40 pm
KLANG – Seorang pemandu lori cedera apabila dihempap sebuah kontena yang jatuh pada ketinggian lebih 12 meter di Jalan Pelabuhan Klang di sini hari ini.
Dalam kejadian kira-kira pukul 1.15 tengah hari itu, mangsa dikenali Rusaini Hassani, 49, dihantar ke Hospital Tengku Ampuan Rahimah di sini untuk rawatan lanjut.
Pengarah Bomba Selangor, Norazam Khamis berkata, seramai enam anggota termasuk pegawai dikejarkan ke lokasi kejadian sebaik menerima panggilan kecemasan pada pukul 1.17 tengah hari.
Katanya, maklumat mendapati sebuah kontena berisi kotak kitar semula dari sebuah lori telah terjatuh dari atas jejambat.
“Kontena itu kemudiannya menghempap dua buah lori yang sedang melalui di bawah jejambat.
“Salah satu daripada lori tersebut dihempap di bahagian hadapan menyebabkan pemandunya tersepit,” katanya dalam kenyataan hari ini.

Jelas beliau, mangsa yang dikeluarkan cedera dan dihantar ke hospital untuk rawatan lanjut.
Terdahulu, insiden tersebut tular menerusi beberapa video di media sosial dengan berlakunya kesesakan di lokasi berkenaan. – KOSMO! ONLINE.


Suami menabung wang beli rokok, 10 bulan boleh balik kampung
Oleh KOSMO!

5 April 2022, 5:00 pm
JAKARTA – Sebuah video tular di media sosial Indonesia memaparkan kegembiraan seorang isteri apabila dapat pulang ke kampung dengan menggunakan wang belanja rokok yang disimpan secara rahsia oleh suaminya, lapor laman berita Suara.com.
Video itu dimuat naik dalam  akaun Instagram bernama @dunia_kaumhawa.
Menerusi klip video tersebut, suami wanita itu dikatakan menabung secara rahsia wang belanja rokoknya sejak 10 bulan lalu di dalam tabung plastik berwarna merah dan kuning. Wanita itu mengaku terkejut selepas mengetahui perkara tersebut.
“Alhamdulillah, duit rokok dalam tempoh 10 bulan di dalam tabung sudah terkumpul,’’ demikian kenyataan pada video itu.
Kelihatan suami wanita itu cuba membuka tabungnya menggunakan pisau pemotong. Dia kemudian mengeluarkan kesemua wang tabung itu ke atas lantai.
 Jumlah wang yang terkumpul tidak dijelaskan, namun kelihatan banyak.

Video itu mendapat perhatian netizen di ruangan  komen.
“Ini bermakna, sayangi diri sendiri dan keluarga, bebas daripada belenggu rokok yang tidak berguna,’’ tulis seorang netizen.
“Wah jimat, tak sabar nak buka,’’ komen netizen lain. – Agensi


MH2664 patah balik ke KLIA akibat masalah teknikal
Oleh MOHD. HUSNI MOHD. NOOR

5 April 2022, 4:06 pm
PUTRAJAYA – Malaysia Airlines (MAS) mengesahkan bahawa penerbangan MH2664 ke Tawau semalam terpaksa berpatah balik ke Lapangan Terbang Antarabangsa Kuala Lumpur (KLIA) kerana mengalami masalah teknikal.
Menurut MAS dalam satu kenyataan, juruterbang membuat keputusan berpatah balik sebagai langkah berjaga-jaga demi keselamatan penumpang.
“Penerbangan Malaysia Airlines MH2664 dari Kuala Lumpur ke Tawau pada 3 April 2022 melakukan penerbangan pusing balik disebabkan masalah teknikal pada pesawat tersebut, ditambah dengan cuaca buruk semasa dalam perjalanan,” katanya hari ini.
Katanya, pesawat berkenaan selamat mendarat di KLIA pukul 5.03 petang semalam.
Sebelum ini, seorang penumpang pesawat itu mendakwa, pesawat B737-800 dinaikinya itu tiba-tiba menjunam dari ketinggian 31,000 kaki ke 24,000 kaki dalam tempoh beberapa saat.
Penumpang itu turut mendakwa terlambung dari tempat duduknya akibat insiden itu menyebabkan keadaan dalam pesawat panik termasuk ada yang menjerit-jerit. – KOSMO! ONLINE


2 juta kenderaan dijangka memasuki Kelantan Syawal ini
Oleh TOREK SULONG

5 April 2022, 4:56 pm
PASIR PUTEH – Polis Kelantan bersiap sedia menghadapi kemungkinan lebih 2 juta kenderaan anak perantau yang memasuki Kelantan sempena sambutan Hari Raya Aidilfitri bulan depan.
Ketua Polis Kelantan, Datuk Shafien Mamat berkata, jangkaan itu berdasarkan jumlah kenderaan keluar masuk ke negeri ini sebanyak 300,000 hingga 350,000 sehari sejak 1 April lalu.
Menurutnya, sehubungan itu, fokus polis adalah untuk mengawal kesesakan lalu lintas di lokasi-lokasi yang telah dikenal pasti.
“Anggaran awal iaitu sebanyak 2 juta kenderaan masuk ke Kelantan berdasarkan statistik semasa pada fasa endemik.
“Perantau sudah pasti akan mengambil peluang untuk pulang ke kampung sekali gus menyebabkan kenderaan keluar masuk menjelangnya Hari Raya Aidilfitri akan meningkat,” katanya ketika ditemui pemberita selepas menyaksikan Majlis Serah Terima Tugas Ketua Polis Daerah Pasir Puteh di Ibu Pejabat Polis Daerah Pasir Puteh di sini hari ini.
Mengulas lanjut, menurut Shafien, meskipun sudah memasuki fasa peralihan endemik, polis Kelantan tetap menjalankan sekatan jalan raya (SJR) di empat lokasi iaitu di Bukit Yong di sini, Jeli dan dua lagi di Gua Musang. – KOSMO! ONLINE


Harga ayam mahal: Tindakan tegas batal lesen pemborong
Oleh AMREE AHMAD

5 April 2022, 4:12 pm
PUTRAJAYA – Pemborong ayam bakal berdepan tindakan pembatalan lesen jika didapati sengaja menjual bahan mentah itu melebihi had yang ditetapkan bawah RM8.
Peringatan itu disuarakan Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP), Azman Adam susulan ada kes harga runcit ayam dijual amat tinggi.
“Saya sudahpun mengarahkan siasatan segera dibuat kerana jika peruncit mendakwa harga mahal disebabkan kos borong, kita akan semak balik dengan pihak pemborong.
“Sekiranya didapati ada yang masih berdegil, tindakan tegas termasuk dibatalkan lesen pemborong boleh dipertimbangkan oleh pihak kementerian,” jelasnya.
Azman bercakap pada sidang akhbar sempena sambutan jubli emas ulang tahun ke-50 hari penguat kuasa KPDNHEP 2022 di Putrajaya hari ini. – Foto FAISOL MUSTAFA
Beliau berkata demikian pada sidang akhbar khas bersempena dengan persiapan sambutan Jubli Emas Ulang Tahun Ke-50 Penguat Kuasa kementerian berkenaan, di sini hari ini.
Akhbar baru-baru ini melaporkan lonjakan harga runcit ayam di pasar awam beberapa negeri menyebabkan peniaga bazar Ramadan terpaksa menaikkan harga makanan berasaskan ayam.

Peruncit pula mendakwa kenaikan itu terpaksa dilakukan kerana mereka tiada pilihan apabila membeli ayam mentah juga pada harga tinggi yang ditetapkan pihak pemborong.
Harga ayam dikawal oleh kementerian menerusi Skim Harga Maksimum Keluarga Malaysia sehingga 5 Jun depan selepas kerajaan memperkenalkan pemberian subsidi khas lebih RM500 juta kepada 2,604 ladang ternakan ayam pedaging. – KOSMO! ONLINE.


Heliza Helmi saran bawa makanan kucing jika tunai umrah
Oleh MOHAMMAD SHAHEMY AZMI

5 April 2022, 4:00 pm
PETALING JAYA – Penyanyi dan juga aktivis kemanusiaan Datin Seri Heliza Helmi menyarankan jemaah yang hendak menunaikan umrah ke Tanah Suci Mekah dan Madinah supaya membawa bersama makanan kucing untuk diberi kepada kucing-kucing jalanan di sana.
Heliza atau nama lengkapnya Nur Heliza Helmi yang kini sedang menunaikan ibadah umrah dan ziarah bersama suaminya, Datuk Seri Mahadi Badrul Zaman sejak 21 Mac lalu, berkongsi simpati saat melihat banyak kucing-kucing jalanan di sana yang kelaparan.
“Kucing di sini (Mekah dan Madinah) sangat kasihan. Kebuluran, kelaparan serta kehausan. Jadi sangat disarankan (kepada para jemaah) supaya dapat membawa makanan kucing ke Tanah Suci.
“Hendak beli di kedai-kedai runcit di sini, tidak jumpa pula. Belikan sekali bekas untuk letak makanan dan minuman untuk kucing. Semoga Allah S.W.T reda dan menerima amalan kita semua. Insya-Allah,” tulisnya dalam Instagram.
Menerusi hantaran berbeza, Heliza turut berkongsi beberapa video dia berkongsi rezeki dengan memberi makanan kepada kucing-kucing jalanan yang kelaparan termasuk di sekitar kawasan Masjid Nabawi di Madinah.
“Banyak kucing kelaparan di sini. Ada kucing yang matanya buta dan ekornya terbakar. Kucing-kucing di sini kehausan kerana kawasan yang kering. Jadi tidak ada air yang bertakung. Makanan pun tiada.

“Kucing-kucing di sini memang sangat kelaparan dan susah hendak makan.Marilah sama-sama kita berkongsi rezeki bersama kucing,” pintanya.
Tambah bekas peserta program Akademi Fantasia musim kelima (AF5) itu lagi, laparnya kucing-kucing di sana diibaratkan seperti berpuasa selama setahun apabila diberi makan.
“Saya sebenarnya malu hendak kongsikan, tapi saya rasa ini merupakan satu keperluan. Macam mana kita lapar, begitu juga kucing. Mereka (kucing) ibarat berpuasa sepanjang tahun di sini,” katanya.
Menjengah dalam ruangan komen, ada pengikutnya yang mengakui situasi sama menyaksikan kucing-kucing berkeliaran di sekitar Masjid Nabawi, masing-masing turut berkongsi simpati dan berharap supaya Heliza dimurahkan rezeki oleh Allah SWT atas kemuliaan hatinya memberi makan kepada kucing-kucing jalanan.
“Semoga Heliza dimurahkan rezeki oleh Allah SWT,” kata seorang netizen. – KOSMO! ONLINE


Kes mayat dalam gaung : 3 individu disambung reman 7 hari lagi
Oleh NOR SHAFAWATI YUP

5 April 2022, 2:48 pm
SEREMBAN -Tempoh reman tiga individu yang ditahan bagi membantu siasatan kes penemuan mayat wanita tanpa identiti dalam gaung di Kilometer 14, Jalan Lama Bukit Putus Seremban-Kuala Pilah di sini pada 20 Mac lalu disambung tujuh hari lagi.
Ketua Polis Daerah Seremban, Asisten Komisioner Nanda Maarof berkata, perintah reman ke atas dua lelaki masing-masing berusia 41 dan 44 tahun bersama seorang wanita berusia 18 tahun yang berakhir semalam dilanjutkan sehingga 11 April depan mengikut Seksyen 302 Kanun Keseksaan.
“Permohonan tahanan reman ketiga-tiga suspek diluluskan selama tujuh hari bermula 5 April 2022 (hari ini) sehingga 11 April 2022.
“Siasatan kes dibuat mengikut Seksyen 302 Kanun Keseksan iaitu bunuh,” katanya ketika dihubungi di sini hari ini.
Semalam Kosmo! melaporkan, Ketua Polis Daerah Seremban, Asisten Komisioner Nanda Maarof berkata, kesemua suspek yang direman sebelum ini dibebaskan dengan jaminan polis semalam, namun mereka ditangkap semula bagi membantu siasatan di bawah Seksyen 325 Kanun Keseksaan kerana mendatangkan kecederaan parah bagi kes lain.
Sebelum ini, ketiga-tiga suspek yang mempunyai talian persaudaraan direman enam hari di bawah seksyen sama iaitu bunuh bermula 30 Mac hingga 4 April lalu.

Pada 20 Mac lalu, akhbar melaporkan seorang lelaki yang sedang berjoging dikejutkan dengan penemuan mayat dipercayai wanita dalam gaung di Kilometer 14, Jalan Lama Bukit Putus Seremban-Kuala Pilah di sini.
Anggota renjer yang bertugas di kaunter Pejabat Jabatan Perhutanan Ulu Bendul Kuala Pilah menyatakan telah didatangi oleh seorang lelaki berusia 50-an  pada pukul 10.50 pagi mengatakan semasa sedang berjoging dan ingin mengambil gambar telah menjumpai mayat tersebut dalam keadaan tertiarap.
Kejadian berlaku di tepi Jalan Lama Bukit Putus Paroi di mana mayat dijumpai dalam gaung bawah jambatan, tempat kejadian jauh dari kawasan perumahan dan sunyi. -KOSMO! ONLINE.


[VIDEO] Lori kontena jatuh jejambat dekat Telok Panglima Garang
Oleh KOSMO!

5 April 2022, 3:58 pm
PETALING JAYA – Laluan dari Pulau Indah dan Pelabuhan Barat menghala ke Telok Panglima Garang dekat simpang ke Laguna Park Pulau Indah dilaporkan terhalang sepenuhnya ketika ini.
Bagaimanapun, kemalangan itu tidak melibatkan Lebuh Raya Shah Alam (Kesas).
Ia susulan kemalangan melibatkan sebuah kontena yang terjatuh dari sebuah jejambat berdekatan susur keluar ke Lebuh Raya Lembah Klang Selatan (SKVE).
Difahamkan kontena yang dibawa sebuah lori dari atas jejambat tersebut telah terjatuh sehingga menghempap beberapa buah lori lain di bawahnya.
Menerusi perkongsian di laman Facebook Trafic Info Crew, beberapa klip video yang memaparkan kejadian itu telah dimuat naik dan keadaan di kawasan tersebut ketika ini sesak.
“Menurut info yang diterima, sebuah lori kontena hilang kawalan ‘overlap’ semasa melalui selekoh di susur flyover SKVE lalu terbalik diatas flyover menyebabkan muatan kontena yang dibawa jatuh ke bawah menghempap lori kontena lain.

“Laluan dari Westport (Pelabuhan Barat) menghala Kesas terhalang sepenuhnya,” tulisnya di Facebook.
Berita lanjut menyusul.-KOSMO! ONLINE


YouTuber popular ditahan bantu siasatan kes kematian wanita
Oleh NOOR HASLIZA NUSI

5 April 2022, 3:33 pm
BALIK PULAU – Polis menahan seorang pemuda yang juga teman lelaki kepada seorang wanita yang dilaporkan maut dipercayai akibat dipukul dalam kejadian di sebuah kediaman kenalan mereka di Teluk Kumbar di sini Sabtu lalu.
Tangkapan ke atas suspek berusia dalam lingkungan 20-an itu bersama tiga lagi rakan lelakinya dilakukan sepasukan polis dari Ibu Pejabat Polis Daerah Daerah Barat Daya sejak semalam hingga hari ini.
Difahamkan, salah seorang suspek yang juga rakan teman lelaki mangsa merupakan Youtuber terkenal dan mempunyai lebih 100,000 pengikut.
Ketua Polis Daerah Barat Daya, Superintendan Kamarul Rizal Jenal berkata, penahanan ke atas keempat-empat suspek dilakukan selepas pihaknya menerima laporan daripada seorang doktor di Hospital Balik Pulau mengenai pesakitnya dalam keadaan tidak sedarkan diri dan kritikal 2 April lalu.
Menurutnya, hasil pemeriksaan lanjut ke atas badan mangsa berusia 20 tahun itu mendapati kesan-kesan lebam lama dan baharu pada seluruh anggota badanya.
“Mangsa kemudiannya telah dirujuk ke Hospital Pulau Pinang dan disahkan meninggal dunia pada hari sama.

“Bertindak atas maklumat, polis menahan kekasih wanita itu bersama tiga lagi rakannya yang dipercayai berada di tempat kejadian bagi membantu siasatan berhubung kes tersebut.
“Mangsa dipercayai dipukul dengan menggunakan kekerasan atau objek tumpul. Bagaimanapun, siasatan lanjut masih dijalankan termasuk motif sebenar kejadian berlaku,” katanya dalam satu kenyataan di sini hari ini.
Kamarul Rizal memberitahu lagi, kesemua suspek kini ditahan reman selama tujuh hari sehingga 11 April ini bagi membantu siasatan mengikut Seksyen 302 Kanun Keseksaan iaitu bunuh. – KOSMO! ONLINE.


Mahkamah benar pendakwaan fail hujahan tambahan dalam kes rasuah Rosmah
Oleh NUZULSHAM SHAMSUDDIN

5 April 2022, 2:25 pm
KUALA LUMPUR – Mahkamah Tinggi hari ini membenarkan permohonan pihak pendakwaan untuk memfailkan hujahan tambahan dalam kes rasuah Datin Seri Rosmah Mansor.
Perkara itu dimaklumkan Timbalan Pendakwa Raya Poh Yih Tinn selepas prosiding kes tersebut yang berlangsung di dalam kamar Hakim Mohamed Zaini Mazlan hari ini, yang turut dihadiri peguam Datuk Akberdin Abdul Kader, mewakili Rosmah.
Menurut beliau, pihak pendakwaan perlu memfailkan hujahan tambahan pada 22 April dan 12 Mei untuk pembelaan menjawab hujahan itu.
“12 Mei juga ditetapkan untuk sebutan kes,” katanya.
Sepatutnya, hari ini ditetapkan untuk mendengar hujahan lisan daripada pihak pendakwaan dan pembelaan.
Pada 23 Februari lalu, pihak pembelaan menutup kesnya selepas memanggil dua saksi, Rosmah dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod.

Sementara pada18 Februari tahun lepas, Rosmah diperintah membela diri terhadap tiga pertuduhan selepas pihak pendakwaan berjaya membuktikan kes prima facie terhadap beliau. -KOSMO! ONLINE.


Tukar strategi ketat kawalan varian baharu
Oleh ASLIZA MUSA

5 April 2022, 3:40 pm
IPOH –  Kementerian Kesihatan (KKM) akan menukar strategi kawalan Covid-19 sekiranya mutasi baharu varian Omicron dinamakan XE lebih serius dan berisiko kepada pesakit.
Menteri Kesihatan, Khairy Jamaluddin Abu Bakar bagaimana pun berkata, sehingga kini tiada laporan berlaku jangkitan Covid-19 membabitkan Omicron XE direkodkan di negara ini berbanding negara jiran, Thailand.
Katanya, KKM sedang memantau perkembangan mutasi baharu itu bagi mengenal pasti ciri-ciri dan kesannya termasuk kadar kebolehjangkitan dan keseriusan wabak itu.
“Kita pun tidak tahu apakah ciri-ciri varian ini namun ada dua perkara yang kita lihat bagi varian baharu iaitu kadar kebolehjangkitan dan keseriusannya.
“Kebolehjangkitan Omicron contohnya adakah tinggi berbanding Delta, sebab itu kes melambung naik namun tahap keseriusannya adalah lebih sederhana berbanding Delta,” ujarnya.
Beliau berkata demikian pada sidang akhbar selepas mengadakan lawatan kerja ke Hospital Raja Permaisuri Bainun (HRPB) di sini hari ini.

Selain HRPB, Khairy Jamaluddin turut melawat ke Hospital Batu Gajah meninjau wad ‘Long Covid’ dan Rehabilitasi Hospital Batu Gajah yang pertama diwujudkan di negeri Perak di bawah Kluster Hospital Ipoh.
Asalnya, wad ini merupakan wad rehabilitasi yang telah beroperasi sejak tahun 2012 tetapi diguna sebagai wad Covid tambahan ketika kes Covid-19 meningkat. – KOSMO! ONLINE.


Dua lelaki baru berjinak ambil upah hantar daun ketum dicekup
Oleh OTHMAN YAHAYA

5 April 2022, 3:55 pm
SUNGAI PETANI – Dua lelaki yang baru berjinak-jinak mengambil upah sebagai penghantar bekalan daun ketum ke sempadan sebelum diseludup ke Thailand membawa padah apabila mereka ditahan di Taman Batek di sini pada Jumaat lalu.
Dua suspek berusia 30 dan 41 tahun itu ditahan bersama 950 kilogram (kg) daun ketum oleh anggota Balai Polis Sungai Petani yang sedang melakukan tugasan cegah jenayah pada pukul 2.30 pagi.
Pemangku Ketua Polis Daerah Kuala Muda, Superintendan Anuar Abdul Rahman berkata, pemeriksaan ke atas lori dinaiki dua suspek terbabit menemui 95 bungkusan plastik hitam mengandungi daun ketum dianggarkan bernilai RM14,250.
“Siasatan awal mendapati daun ketum itu diambil di Pendang untuk dibawa ke Changlun sebelum diseludup ke Thailand.
“Kita percaya suspek terpaksa berpatah balik ke rumahnya di Taman Batek kerana terdapat sekatan jalan raya di beberapa lokasi di utara tanah air,” katanya pada sidang akhbar di Ibu Pejabat Polis Daerah (IPD) Kuala Muda sini hari ini.
Kata Anuar, mereka dipercayai baru sebulan mengambil upah sebanyak RM1,000 untuk membawa daun ketum itu ke Changlun.

“Suspek mendakwa kegiatan penyeludupan daun ketum itu didalangi seorang lelaki warga Thailand yang mengupah mereka untuk menghantar bekalan daun tumbuhan tersebut,” ujarnya. – KOSMO! ONLINE.


Lelaki Thailand dituduh seludup migran di Bukit Wang Burma
Oleh NUR NAZLINA NADZARI

5 April 2022, 2:31 pm
KANGAR – Seorang peniaga kedai makan warga Thailand dihadapkan ke Mahkamah Sesyen di sini hari ini atas pertuduhan menjalankan penyeludupan migran di Bukit Wang Burma di Wang Kelian, Padang Besar dekat sini antara Ogos 2014 hingga Mac 2015.
Bagaimanapun tiada pengakuan direkodkan daripada tertuduh, Suchat Tohdin, 34, sebaik pertuduhan terhadapnya dibacakan di hadapan Hakim Musyiri Peet.
Mengikut kertas pertuduhan, Suchat dituduh menjalankan penyeludupan migran membabitkan seorang warga Myanmar di Bukit Wang Burma antara Ogos 2014 hingga 10 Mac 2015.
Dia yang menjalankan perniagaan kedai makan bersama isterinya, seorang warga tempatan didakwa mengikut Seksyen 26A Akta Anti Pemerdagangan Orang dan Anti Penyeludupan Migran (ATIPSOM) 2007 yang memperuntukkan hukuman penjara sehingga 15 tahun dan denda atau kedua-duanya sekali, jika sabit kesalahan.
Mahkamah tidak membenarkan tertuduh dibebaskan dengan jaminan dan menetapkan tarikh sebutan semula kes pada 21 April ini selain kes akan dipindahkan ke Mahkamah Tinggi di sini. – KOSMO! ONLINE.


Satu lagi kertas siasatan gangguan seksual libatkan Ebit Lew
5 April 2022, 3:26 pm
PETALING JAYA – Polis Diraja Malaysia (PDRM) dalam proses menyiapkan satu lagi kertas siasatan berhubung kes gangguan seksual yang dikaitkan dengan pendakwah terkenal, Ebit Lew.
Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, pihak polis sedang melengkapkan siasatan berkenaan laporan yang dibuat di Semenanjung.
“Siasatan yang kita sedang jalankan ini termasuklah mengesan saksi yang dikaitkan dengan dakwaan berkenaan.
“Namun begitu, kita belum dapat pastikan bila akan didakwa, ini kerana kita masih siapkan kertas siasatan,” ujarnya hari ini.
Sebagai rekod, Ebit berdepan pertuduhan membuat penghantaran gambar dan perkataan lucah dengan bermaksud mengaibkan kehormatan seseorang melalui aplikasi WhatsApp.
Ebit, 37, atau nama sebenarnya Ebit Irawan Lew Ibrahim Lew mengaku tidak bersalah selepas didakwa di Mahkamah Litar di Pejabat Daerah Tenom, Sabah terhadap 11 pertuduhan berkaitan gangguan seksual.

Beliau didakwa mengikut Seksyen 509 Kanun Keseksaan yang memperuntukkan hukuman penjara sehingga lima tahun, denda atau kedua-duanya bagi setiap pertuduhan.
Bagaimanapun, mahkamah menetapkan tarikh 20 hingga 23 April depan sebagai tarikh penyerahan dokumen manakala tarikh perbicaraan ditetapkan pada Jun depan. – KOSMO! ONLINE.


22 kontena musnah, 38 terjejas kebakaran
Oleh ISKANDAR SHAH MOHAMED

5 April 2022, 2:34 pm
KLANG – Lembaga Pelabuhan Kelang (LPK) mengesahkan sebanyak 22 kontena musnah manakala 38 lagi terjejas akibat kebakaran di Pelabuhan Barat di sini, sejak semalam.
Pengurus Besarnya, Kapten K. Subramaniam berkata, kebakaran kontena itu berlaku di Yad Kontena Blok 07J Bay 0506 pelabuhan berkenaan pada pukul 4.15 petang.
Katanya, yad itu merupakan penyimpanan kargo biasa dan tidak melibatkan sebarang kargo berbahaya.
“Sebanyak 22 buah kontena musnah dan dianggarkan 38 lagi kontena terjejas.
“Api sudah dikawal sepenuhnya pada pukul 3 pagi tadi oleh Jabatan Bomba dan Penyelamat (JBPM) dan Jabatan Bomba Westports,” katanya dalam kenyataan hari ini.
Tambah Subramaniam, tiada sebarang kecederaan dilaporkan dan tiada jentera punggah pelabuhan terjejas.

“Operasi pelabuhan berjalan seperti biasa kecuali di lokasi kejadian yang sudah ditutup untuk siasatan termasuk punca sebenar kebakaran,” katanya.
Sementara itu, Pengarah Bomba Selangor, Norazam Khamis berkata, api sudah terkawal namun pihaknya masih sedang memadamkan sepenuhnya kebakaran tersebut.
“Seramai 34 anggota termasuk pegawai bersama jentera dari 10 Balai Bomba dan Penyelamat (BBP) menyertai operasi itu yang bermula sejak petang semalam,” katanya. -KOSMO! ONLINE.


Dugaan berniaga awal Ramadan, air tumpah, balang pecah
Oleh KOSMO!

5 April 2022, 2:18 pm
PETALING JAYA – Sebagai seorang peniaga bazar Ramadan, berhadapan dengan pelbagai risiko merupakan asam garam dalam perniagaan.
Ada kalanya setiap menu yang dijual habis dibeli dan ada pula peniaga terpaksa menanggung kos kerugian apabila jualan tidak laku atau rosak.
Begitulah kisah yang dialami oleh seorang peniaga yang dikenali sebagai Adam di mana ketabahannya diuji pada hari pertama berniaga apabila kesemua air balang yang dijualnya tertumpah.
Menerusi video yang dimuat naik di laman TikTok, lelaki terbabit berkongsi kejadian yang memaparkan balang airnya pecah akibat terjatuh sewaktu mejanya patah secara tiba-tiba.
Jelasnya, barang-barang niaganya habis rosak namun dia masih bersangka baik dengan setiap aturan yang ditetapkan oleh Allah SWT.
“Dugaan berniaga hari pertama Ramadan, habis barang berniaga rosak,” katanya.

Sehubungan itu, orang ramai dilihat memberikan kata-kata semangat kepada lelaki tersebut di ruangan komen.
“Ya Allah, semoga Allah limpahi rahmat dan kesejahteraan serta luaskan rezeki buat adik sekeluarga,” ujar @Katymj3.
“Mungkin silap pasang meja, ujian hari pertama Ramadan, tak apa, ada lagi 28 hari lagi nak berniaga, insya-Allah, Allah bagi rezeki lagu banyak lepas ini,” pesan Izzat. – KOSMO! ONLINE


Wanita guna pedang samurai serang suami isteri kerana enggan lakukan hubungan intim
Oleh KOSMO!

6 April 2022, 10:00 pm
BANGKOK – Seorang wanita Thailand yang bersenjatakan sebilah pedang samurai dilaporkan menyerang sepasang suami isteri di rumah mereka kerana enggan melakukan hubungan intim dengannya, lapor laman berita Thaiger semalam.
Pasangan itu memaklumkan bahawa mereka berkali-kali diugut sehingga terpaksa melarikan diri dari Bangkok tetapi wanita itu masih mengekori mereka.
Netizen Thailand berkongsikan sebuah klip video memaparkan seorang wanita berpakaian berwarna biru cuba menikam seorang lelaki di hadapan rumahnya.
Lelaki yang dikenali sebagai Air, 38, itu memberitahu media Thiland bahawa dia dan wanita dikenali sebagai Aum, 40, itu telah berkawan selama setahun.
Mereka mengenali antara satu sama lain ketika masing-masing sudah mempunyai pasangan. Bagaimanapun, Air berkata bahawa dia sering diminta oleh Aum untuk melakukan hubungan intim dengannya, namun ditolak.
Akibat tidak dapat menahan sikap aneh wanita tersebut, Air memutuskan untuk melarikan diri dari Bangkok ke wilayah Phetchabun. Lelaki itu menambah bahawa Aum pernah pergi ke rumah isterinya di Nonthaburi dan mengugut anak lelaki mereka yang berusia 11 tahun.

Video yang dimuat naik di media sosial dirakam oleh isteri Air dan dia mengesyaki bahawa Aum mempunyai gejala penyakit psikotik.
Mereka masih belum melaporkan kejadian itu kepada polis kerana baru sahaja berpindah. – Agensi


Lebih 500,000 jemaah bakal penuhi Raudah menjelang 10 malam terakhir
Oleh KOSMO!

6 April 2022, 9:00 pm
MEKAH – Lebih 500,000 jemaah dijangka memenuhi ruang solat Raudah di Masjid Nabawi sepanjang bulan Ramadan dan pada malam raya, lapor akhbar Saudi Gazette, semalam.
Pekerja di Pejabat Presidensi Umum untuk Hal Ehwal Dua Masjid Suci sedang berusaha mewujudkan carta aliran organisasi untuk memudahkan kemasukan jemaah ke Raudah Sharif mengikut masa tempahan.
Selain itu, kakitangan juga berusaha memastikan kelonggaran di pintu masuk jemaah untuk melawat makam Nabi Muhammad S.A.W dan dua sahabat, Saidina Abu Bakar dan Saidina Umar dalam suasana yang lebih tenang.
Kerja-kerja penganjuran solat di Raudah sepanjang Ramadan adalah termasuk mengeluarkan permit solat di dalam Raudah untuk lelaki dan wanita melalui aplikasi Eatmarna dan Tawakkalna.
Purata permit harian yang dikeluarkan setakat ini adalah 16,980 hingga 20 Ramadan, manakala 10 hari terakhir Ramadan akan menyaksikan pengeluaran mencecah 11,095 permit setiap hari.
Pejabat presiden menetapkan masa dan pintu untuk menyusun dan membenarkan akses jemaah ke Raudah semasa Ramadan bagi jemaah lelaki dan wanita.

Jemaah lelaki boleh memasuki ruang Raudah pada waktu pagi dari halaman Pintu 38 dan pada waktu malam dari halaman Pintu 2.
Bagi jemaah wanita pula, pintu masuk Raudah yang ditetapkan adalah Pintu 24 pada waktu pagi dan Pintu 37 pada waktu malam.
Pejabat presidensi juga akan melaksanakan satu laluan khas bagi jemaah lelaki untuk menziarahi makam Nabi Muhammad S.A.W dan dua sahabat baginda tanpa perlu melakukan tempahan awal bagi mengelakkan kesesakan. – Agensi


8 peniaga ‘terduduk’ premis hangus dijilat api
Oleh MUHAMMAD ZIKRI

6 April 2022, 7:49 pm
PONTIAN- Lapan peniaga diuji pada hari keempat Ramadan apabila kedai mereka di Jalan Alsagoff di sini musnah dalam kebakaran petang hari ini.
Dalam kejadian pada pukul 4.30 petang itu, kebakaran melibatkan kedai menjual barangan persiapan haji dan umrah, tudung, basikal dan bengkel motosikal.
Pekerja kedai tudung, Khadijah Misnon, 21, berkata, api marak begitu cepat menyebabkan tudung-tudung yang diletakkan di dalam stor tidak sempat diselamatkan.
Jelasnya, kejadian itu disedarinya selepas peniaga di kedai sebelah berlari memaklumkan kejadian kebakaran itu.
“Tiba-tiba jiran kedai sebelah, Normah Adam, 66, yang merupakan pemilik kedai barangan haji dan umrah memanggil saya dan dua lagi rakan supaya segera hubungi bomba.
“Dia beritahu, terdengar bunyi letupan yang kuat. Tidak lama selepas itu, kami nampak asap. Kami cuba selamatkan barang di dalam kedai yang turut dibantu orang awam,” katanya ketika ditemui di lokasi kejadian hari ini.

Sementara itu, Ketua Balai Bomba dan Penyelamat (BBP) Pontian, Penolong Penguasa Bomba Azhar Abd. Jalil berkata, pihaknya menerima panggilan kecemasan pada pukul 4.47 petang.
Katanya, kebakaran melibatkan lapan buah pintu rumah kedai yang berusia lebih 40 tahun.
Menurut beliau, seramai 24 Anggota Dari BBP Pontian, Pontian Baru dan Pekan Nanas terlibat dalam operasi pemadaman api dengan bantuan tiga jentera FRT selain satu Lori tangki.-KOSMO! ONLINE


Lelaki lamar kekasih guna 150 dron bercahaya
Oleh KOSMO!

6 April 2022, 7:30 pm
SINGAPURA – Seorang lelaki di Singapura menjadi tular apabila menggunakan pertunjukan dron berlampu untuk melamar kekasihnya di tengah-tengah Gardens by the Bay, lapor portal Mothership, semalam.
Pertunjukan cahaya itu membabitkan 150 dron dan dibuat pada skala besar apabila ia jelas kelihatan oleh penduduk sekitar Marina Bay.
Lamaran itu dibuat oleh jejaka dikenali sebagai Van kepada teman wanitanya, Bry di taman Supertrees, Gardens by the Bay, lokasi yang membolehkan pasangan tersebut menonton pertunjukan cahaya itu dengan jelas.
Dron itu berubah menjadi kotak hadiah sebelum bertukar membentuk cincin gergasi berkelip di langit dengan langit malam Singapura sebagai latar belakang.
Pertunjukan cahaya itu kemudiannya diakhiri dengan beberapa ‘percikan’ bunga api yang terdiri daripada dron.
Syarikat yang bertanggungjawab mengendalikan lamaran istimewa itu, MIRS Innovate berkata,  ia mengambil masa lapan hingga 10 minggu untuk menyediakan n permintaan seperti itu.

Ia merangkumi tinjauan tapak, reka bentuk, pengaturcaraan, ujian penerbangan dan latihan lengkap.
Mereka juga mempunyai dua juruterbang dan dua pegawai keselamatan untuk memastikan keselamatan semasa pertunjukan berlangsung. – Agensi


Empat remaja kejut sahur disimbah air
Oleh KOSMO!

6 April 2022, 8:30 pm
JAKARTA – Sebuah klip video tular di media sosial Indonesia kerana memaparkan situasi empat pemuda yang disimbah air ketika meronda di sekitar kawasan perumahan untuk mengejutkan penduduk bangun bersahur, lapor laman berita Suara.com.
Video yang dirakam oleh salah seorang penduduk di kawasan perumahan itu dimuat naik pada akaun Instagram bernama @indoviral8.
Menerusi video berkenaan, kelihatan empat remaja lelaki sedang memukul gendang yang diletakkan di sebatang lorong jalan.
Mereka meletakkan gendang yang besar itu betul-betul di hadapan pintu sebuah rumah lalu memukulnya dengan kuat.
Tidak lama kemudian, penghuni rumah tersebut membuka pintu rumahnya lalu menyimbah air ke arah empat remaja lelaki terbabit.
Pemilik rumah itu kelihatan mengeluarkan kata-kata yang memarahi tindakan empat remaja terbabit sebelum mereka beredar dari lokasi tersebut.

Video itu mendapat perhatian netizen di ruangan komen.
“Salah cara kejut sahur. Cukup sekadar keliling kawasan, tidak perlu berada di satu tempat,” tulis seorang netizen.
“Sebenarnya boleh sahaja keluar rumah dan cakap, tidak perlu menyimbah air,” komen netizen lain. – Agensi


4 individu ditahan kes bunuh seorang lelaki
6 April 2022, 10:36 pm
SERDANG – Empat lelaki diberkas bagi membantu siasatan kes bunuh seorang lelaki dalam kejadian di hadapan kedai makan di Jalan BS 6/8, Taman Bukit Serdang, Seri Kembangan, di sini pada Ahad lalu.
Ketua Polis Daerah Serdang, Asisten Komisioner A. A Anbalagan berkata, kesemua suspek yang berusia antara 30-an hingga 40-an itu ditahan dalam serbuan di Jalan Songket, Taman Maznah, Klang, hari ini.
“Sebuah kereta jenis Proton Wira Aeroback menggunakan nombor pendaftaran palsu yang dipercayai digunakan semasa kejadian turut dirampas.
“Hasil soal siasat, suspek mengaku terbabit dalam kes tersebut dan turut mengaku ia berpunca daripada rasa tidak puas hati sehingga menimbulkan dendam ke atas mangsa,” ujarnya dalam kenyataan hari ini.
Jelasnya, kesemua suspek yang berasal dari Seri Kembangan itu mempunyai rekod jenayah lampau, salah seorangnya berkaitan dadah.
“Bagaimanapun hasil ujian saringan air kencing yang dilakukan mendapati kesemua suspek negatif dadah,” ujarnya.

Tambah beliau, semua suspek direman selama tujuh hari bermula hari ini hingga 12 April bagi membantu siasatan mengikut Seksyen 302 Kanun Keseksaan.
Terdahulu, Kosmo! melaporkan seorang lelaki berusia 30 tahun ditemui mati disyaki dibunuh di hadapan sebuah kedai makan di Jalan BS 6/8 Taman Bukit Serdang, Seri Kembangan, di sini pada Ahad lalu. – KOSMO! ONLINE


Ebit Lew hadiahkan motor, cari kios burger untuk sebuah keluarga
Oleh KOSMO!

6 April 2022, 8:45 pm
PETALING JAYA – Penceramah bebas, Ebit Lew hari ini telah menyantuni sebuah keluarga di Larkin, Johor bagi menghulurkan beberapa bentuk bantuan keperluan buat mereka sekeluarga.
Ebit Lew menerusi satu hantarannya di Facebook, berkongsi cerita tentang keluarga tersebut yang tular di laman TikTok sebelum ini apabila sebuah video memaparkan keadaan daif mereka yang terpaks tidur di tepi jalan dengan beralaskan kotak.
“Sedih pula 4 Ramadan ini bila tengok dekat TikTok pasangan suami isteri dan anak kecil tidur di tepi jalan beralaskan kotak.
“Kasihannya rasa. Berminggu-minggu ujian hidup mereka dengan kerja tak menentu,” katanya.
Tambah Ebit Lew, dia dan pasukan menghadiahkan keluarga tersebut sebuah motosikal serta membantu membayarkan sewa bulanan rumah flat yang didiami mereka.
Sebagai usaha tambahan, Ebit Lew telah mendapatkan sebuah kios burger dibawah perniagaan Syukor Burger bagi membolehkan si suami berniaga di Taman Wawasan Larkin sebagai sumber pendapatan.

“Pagi tadi dari Kuala Lumpur terus ke Larkin, Johor dan sampai tadi adik berdua ni menangis.
“Ujian berat dalam hidup. Syukur pada Allah dan doakan perniagaan mereka dan anak mereka yang akan mula bersekolah berumur tujuh tahun,” luahnya.
Terdahulu, Ebit Lew telah menghadiahkan kereta buat dua buah keluarga apabila kisah mereka juga menjadi bualan hangat di kalangan pengguna media sosial yang rata-ratanya bersimpati dengan nasib mereka sekeluarga. – KOSMO! ONLINE


Khemah rosak, makanan bertaburan dipukul ribut
Oleh AZIZAH SHAFIEI

6 April 2022, 10:28 pm
BERA – Berat mata memandang berat lagi bahu memikul.
Itu situasi getir yang dihadapi kira-kira 12 peniaga di tapak Bazar Ramadan Triang di sini apabila gerai dan makanan musnah dalam kejadian hujan lebat serta ribut petang tadi.
Peniaga roti john, Fazli Yaakob, 34 berkata, ini adalah kejadian kali pertama berlaku sepanjang dia berniaga di Bazar Ramadan.
Katanya, walaupun tiada kecederaan kepada peniaga namun hampir 80 peratus peniaga terpaksa menanggung kerugian.
“Angin kuat datang dari arah kawasan terbuka berdekatan. Ada peniaga yang pegang tiang khemah untuk elak khemah terbang.
“Masa ribut mula-mula tu, peniaga masih mampu pegang tiang tapi kejadian ribut kali kedua tu, mereka terpaksa lepaskan tiang. Kalau mereka berpaut juga, saya rasa mereka pun ikut terbang dengan khemah,” katanya.

Fazli berkata, jumlah kerugian para peniaga masih belum dapat dipastikan namun sebahagian besar peniaga terjejas mengalami kerugian kerana semua makanan dan minuman termasuk peralatan musnah.-KOSMO! ONLINE